Jazzaldia | Separata\nLekua: Kursaal, Donostia.\nOrain urtebete-edo jakin nuenean aurtengo Jazzaldian John Zornek joko zuela ez nuen zalantzarik egin, kontzertua ezin galduzko horietakoa izango zen. Beste ezein formatutan etorri izan balitz ere hala litzatekeen baina, gainera, kasu honetan egitasmo bakanarekin –Europan emanaldi bakarra– etorriko zen, Masada Maratoiarekin. Denbora tarte honetan Zorn jauna zuzenean ikusteko aukera izan dut, baina hura ez zen Maratoiaren aperitif txiki bat baino izan –nahiz eta kontzeptuz nahiko antzekoa–.\nIa bost orduko emanaldi batean, are gehiago halako musika iradokitzailea duzunean aurrean, egokiera ezinhobea duzu hainbat konturen inguruan hausnartzeko. Artelan baten harrera zuzen eta bat-batekoa ez dela pentsatzen dutenekoa naiz; obra bat barneratu eta zeureganatzeko ezinbestekoa dela backgrounda. Artearen harrera beti dela bitartekotzazkoa. Baita musikan ere, zeina printzipioz arte disziplina bat-batekoena den. Hau da, artearen harrera beti da, agerikoa izan edo ez, jarduera intelektual bat. Hori bereziki da nabarmena modernitateaz gerozko obra gorenetan, eta dudarik gabe, Zornen proposamena ezin modernoagoa da zentzu horretan. Zornek berak aipatu izan du bere musikarekin bilatzen duena entzulea pentsatzen ipintzea dela, “ez pentsatzen ari dela pentsatzea, baizik eta benetan pentsatzea”. Bere proposamenak hain dira muturreko eta apurtzaileak ezen nekez imajina daiteke entzule “arrunt” batek, inolako lanketa estetikorik eduki ez duenak, haren emanaldi batekin gozatzen ahal duenik. Honek guztiak ez du zerikusirik elitismoarekin, esan dezadan bidenabar, ez bada artearen kontzepzio kritiko batekin, baina hori beste baterako utziko dugu.\nKontua da, paradoxikoki, larunbatekoan, Maratoia ikusi bitartean justu kontrakoa bururatu zitzaidala; hau da, hain iruditzen zitzaidan liluragarria begien aurrean nuena ezen otu zitzaidala harekin mota guztietako publikoak sentituko zuela gauza bera –hala Afrikako tribu urruneko emakumeak nola arteak bost axola dion The City-ko ekonomilariak–. Musika horrek bazuela zerbait puru eta apartekoa transhistoriko eta transkulturala bihurtzen duena. Zenbaiten aburuz obra gorenek badute gaitasun hori, alegia, hartzaile xaloa zuzen eta sakonki kolpekatzekoa inongo bitartekaririk gabe. Nire ustez, gehiago da maistralanek, Maratoiak bezala, eragiten duten irudipen faltsua.\nImajinatu 1986an Miles Davis-ek bost orduko kontzertua eman zuela bere ibilbideko formazio ezberdinekin. Han egongo liratake, horietako batzuk hilik egongo ez balira, besteak beste, John Coltrane, Paul Chambers, Philly Joe Jones, Winton Kelly, Cannnonball Adderley, Wayne Shorter, Herbie Hancock, Chick Corea… Joan diren garaiak beti hobeak izan direla uste dutenentzat gehiegizka ibiltzea izango da, baina Zornekin larunbatean ikusitakoa ez da oso ezberdina maila eta garrantziari dagokionez. Diferentzia, horiek guztien ordez Dave Douglas, Greg Cohen, Mark Feldman, Joey Baron, Uri Caine, Eric Friedlander, Marc Ribot eta beste ikusi ahal izan genituela. Sinesgogor jarraitzen dutenekin, nahi izatera, hemendik hogeita hamar urtera elkartuko gara berriz ere.\nMaratoian Masada egitasmoaren pean urtetan Zornek izandako formazio askotarikoak joan ziren tartekatzen. Denera hamabi talde, egitasmoari 1993an izena eta hasiera eman zion Laukotetik (Zorn, Douglas, Cohen, Baron) abiatuta. Sekulako hasiera izan zen laukotearena; izan ere, zaila baita pentsatzen egun haren mailako kuarteto bat. Horren ondoren etorri ziren Sylvie Courvoisier (pianoa) eta Mark Feldman (biolina). Proposamen pausatuagoa eta aski sotila, Feldmanen erakustaldiarekin. Jarraian Banquet of the Spirits, Cyro Baptistak gidaturik eta Tarantinoren filmen doinuak gogorarazi zizkigun proposamenarekin. Mycale izan zen, ia aho batez, arratseko eskaintza erdipurdikoena. Ahotsez osaturiko laukotea, beren musika atsegingarria gora-behera, besteren maila gorenetik oso urruti geratu zirela aski agerikoa izan zen. Gainontzeko formazioetatik Bar Kokhba, Erik Friedlanderren bakarkakoa, The Dreamers-en elegantzia –Kenny Wollesen-en bibrafonoa lagun–, Masada String Trio eta emanaldia itxi zuen Electric Masada nabarmenduko nituzke. Hau da, ia dena.\nKlezmer musika hebrearraren irakurketa garaikide muturrekoa da, nolabait, Zornen Masada, eta honenbestez, ekialdeko ohiartzunak etengabeak izan ziren bost orduetan. Ez da, zentzu horretan, beste hainbat free jazz edo musika esperimentalen atonalitate jarraira ematen eta horrek ere, dudarik gabe, irensgarriagoa egiten du ordu horietan guztietan eserlekuan mugitu gabe geratzea. Zenbat doinu hispaniar ere sumatu ahal izan ziren, batez ere Friedlander eta Cainen set-etan. Electric Masadaren amaiera izugarria izan zen, hitzaren zentzu literalenean. Noise talde ugari hankapean utziko lituzkeen burrunba atera zuen zortzikoak, Zornek ia etengabe indartsuago, ozenago jotzeko eskatzen zuela –batez ere ordenagailu bidez soinuak jaurtitzen zituen Ikue Mori-ri–. Zorn berari gehiago ikusi zitzaion taldeon zuzendaritzan –aparta izan zen bere keinu/aginduen eta musikarien erantzunen dialogoan arreta ipintzea, aparta bezain dialogo horretan musikariek nola gozatzen zuten ikustea– saxoa jotzen baino (lehenengo eta azkeneko formazioetan jo zuen bakarrik, eta sobera protagonismo hartu gabe), nahiz eta saxoari eman zionean ere detaile bikainak utzi zituen –batez ere laukotearekin; oraindik buruan dut nota bat nola luzatu zuen ia eternitate batez–.\nIkuskizun gogoangarria izatekoa zen eta halaxe gertatu zen larunbatekoa. Ekidinezina zen amaitutakoan Zornena beste maila batean dagoen musika eta proposamen estetikoa dela pentsatzea. Badagoela jauzi alimalezkoa bost ordu horien eta asko maite ditudan pop edo rock taldeen edo, demagun, Euskadiko Orkestraren emanaldien artean. Jauzi horretan datza artea eta sormena, biak ere zentzu erradikalean. Esku bakarreko hatzak nahikoak zaizkit hogeita bederatzi urte hauetan edukitako maila horretako esperientzia sonoroak zenbatzeko. Susmoa da, hemendik hogeita bederatzi urtera ere, gauza bera esan ahalko dudala.\nWritten by bsarasola Utzi iruzkina Musika atalean publikatua\tTagged with Jazzaldia,John Zorn,Masada Marathon


ASKATASUN HAIZEA-k Gudari Egunaren harira plazaratutako irakurketa - Jardun Koordinadora\nAskatasun Haizearentzat Gudari Eguna iraganeko borroka orainarekin eta etorkizunarekin batzeko eguna da. Independentzia eta Sozialismoaren alde bizitza eman zuten borrokalariak omentzera bakarrik mugatu ezin dena, gudariak bizitza emateraino eraman zituen helburuak berresteko eguna izan behar du.\nGure herri eta hirietako plazetan naziotasuna, borrokaren duintasuna eta eraldaketa soziala aldarrikatzeko eguna izan behar du. Ez dugu onartuko espainiar eta frantziako faxismoak gure gudariak isilpean eta ezkutuan omentzera behartzea, ez dugu inoiz egin, ezta egingo ere.\nEuskal herri langileak harrotasunez goraipatu behar du egun hau, kaleetan, den eman zutenei dena diegulako zor. Eta jakin badakigu antolaketa eta borrokaren bidez bakarrik lortu ahal izango ditugula Independentzia eta Sozialismoa.\n… Ez dugu beldurrik, ez dugu lotsarik nor garen, zer garen aitortzeko! Ez gara lapurrak, ez eta zakurrak kataiaz loturik ibiltzeko! …\nAskatasun Haizea herri ekimenak bat egiten du Gudari Eguna ospatzeko Leitzako plazan 12:00etan egingo den ekitaldi politikoarekin.\nLarunbatean, hilak 25, denak Leitzara!\nEtiketak Askatasun Haizea, Gudari eguna


Landa-eremuan hondakinen gaikako bilketa-sistema berria abian jarri du udalak - Errenteria Ingurumena\nLanda-eremuan hondakinen gaikako bilketa-sistema berria abian jarri du udalak\nLandagunean bost hondakinetako ekarpen-gune jarri dira: Zamalbide, Zentolenberri, Masti-Loidi, Zerradi (Oiartzun) eta Benta-Auzolan (Astigarraga).\nDatorren astean landagunean dauden edukiontzi zahar guztiak, baita lurpekoak ere, kendu egingo dituzte.\nIngurumen hobekuntzarako eta legedi berria betetzeko asmoarekin, Errenteriako Udalak 2017an hiri-eremuan ezarri zuen hondakinen gaikako bilketarako udal sistema berria, eta orain urte eta erdi geroago 2019an bukatu du landaguneko ezarpen prozesua. Lau eremuetan banatu da: Zamalbide, Zentolen, Sanmarko eta Aldura.\nUdalak bost ekarpen gune ezarri ditu eta bakoitzean gaikako bilketa egiteko edukiontziak jarri dira: marroia (biohondakinak), horia (ontzi arinak), urdina (papera-kartoia), berdea (beira) eta grisa (errefusa, birziklagarria ez dena).\n2018ko abenduan eta 2019ko urtarrilean ekarpen guneak irekitzeko behar diren giltzak eta txartel elektronikoak banatu dituzte baserri eta etxebizitzetan, baita hondakinak jatorrian gaika bereizten lagunduko duten informazio-gidak, kuboak eta poltsa konpostagarriak ere. Izan ere, datorren astean landa-eremuan zeuden edukiontzi zaharkitu guztiak, bai lur gainekoak eta baita lurpekoak ere, kenduko dira behin betirako, gaikako bilketa-sistemaren ezarpena bukatuta.\nUdalak eskatzen du landaguneko herritarren elkarlana, Ingurumenaren eta osasun publikoaren alde egiteko. 2018an Errenteriako herritarrok sortutako hondakinen %60aren gaikako bilketa lortu zuten.\nZalantzak argitzeko edo informazio gehiago jasotzeko deitu hurrengo telefonoetara: 010 (Errenteriatik egindako deietan) eta 943 449 600.


Aralarrek, EAJk eta independenteek NaBairen zerrendak prestatzeko mahaitik kanpo utzi dute EA | Euskal Herria | Berria\nAralarrek, EAJk eta independenteek NaBairen zerrendak prestatzeko mahaitik kanpo utzi dute EA\nHiru alde horiek gutun bat kaleratu dute, eta bihar bertan erabakiak hartzen hasiko direla jakinarazi dute. "Une honetan EA NaBaitik kanpo" dagoela esan du Txentxo Jimenezek. Akordioa sinatzen duen unean bere lekua berreskuratuko duela esan diote EAri.\nAralarrek, EAJk eta independenteek gutun publiko bat bidali diote gaur arratsaldean Eusko Alkartasunari, eta horren bitartez jakinarazi diotenez, haren zain egon gabe bihar bertan udal eta foru hauteskundeetarako zerrendak prestatzen hasiko dira. "Batzar horrek modu subiranoan hartuko zuen erabakiaren zain, eta dokumentu horren izenpetzearen inguruan erabakirik ez dutela hartu kontuan izanda, EAri jakinarazten diogu hauteskundeak prestatzeko eta zerrendak osatzeko aldez aurretiko lanari ekingo diogula". Gutuna sinatu dutenek diote, gainera, euren asmoa ez dela izan EAk beste indar politiko batzuekin dituen harremanetan eragitea. NaBairen akordioa ez dutela sinatu argudiatu du Txentxo Jimenezek arratsaldean Euskadi Irratian egindako adierazpenetan, eta esan du horri helduz hartu dutela erabakia. EAk atzo bertan batzar nazionalean erabaki zuen NaBain jarraitzea, baina aldi berean aurretik sinatu dituen akordio estrategikoei eustea ere erabaki du. Gaur goizetik EAJko zenbait agintariek EA koaliziotik kanpo ikusten zutela esan dute, eta iritzi hori Jimenezek berretsi du Euskadi Irratian. Gutunean diotenez, EAak akordioa sinatzea erabakitzen duen momentuan NaBain zuen lekua berreskuratuko du. NaBain egotea eta Batasunarekin aritzea, "bateraezina" Jose Angel Agirrebengoa Nafarroako EAJko koordinatzaileak adierazi du EA bera jarri dela "Nafarroa Baitik kanpo", atzoko erabakiarekin. "Asko sentitzen dut", esan die hedabideei Iru�ean, parlamentuko pasilloetan. Hain zuzen, ezker abertzalearekin eta Alternatibarekin dauzkan akordio estrategikoei eustea eta NaBain segitzea erabaki du bart EAk nazio batzarrean. Agirrebengoaren ustez, NaBairen aldeko apustuak "erabatekoa" izan behar du Nafarroaren kasuan, ezin da beste eragile batzuekin itunik egin. "Bateraezina da NaBain egotea eta Batasunarekin akordio estrategikoak egitea, =iLortu arte=i eta =iEuskal Herria ezkerretik=i bezala". Koldo Amezketak (EA) eta Txentxo Jimenezek (Aralar) ez dute adierazpenik egin nahi izan. Dena dela, Jimenezek jakinarazi du gaur Aralarreko, EAJko eta NaBaiko independenteek bilera bat egingo dutela EAren atzoko erabakia aztertzeko. =bEAren nazio batzarra atzo=b EAk erdibidetik jotzea erabaki du. Gasteizen nazio batzarrean bildutako gehiengo kualifikatu batek onartu du Nafarroan hurrengo legealdirako hauteskunde konpromiso bakarra Nafarroa Bai izatea eta, "Nafarroari dagokionez, beste edozein hauteskunde konpromiso baztertzea". Era berean, EAk orain arteko apustu estrategikoari eustea erabaki du. Hala, NaBairen alde egiteak "ez dakar, inolaz ere, indar abertzale, aurrerakoi eta ezkerreko guztien metaketaren alde lan egiteari uko egitea, ezta Nafarroan ere". Atzo nazio batzarrak onartutako adierazpenak "tinko" kritikatzen du NaBaiko beste alderdiek eta independenteek alderdiaren erabaki estrategikoetan esku hartu nahi izatea, eta gaitzetsi egiten du "Nafarroa Bairen moduko proiektu ilusionagarri bat haien interes alderdikoien mesederako erabiltzea". Ordu laurdeneko atzerapenarekin hasi zen atzo Gasteizen nazio batzarra. Bertan, EAko zuzendaritzak militanteei proposatu zien hurrengo udal eta foru hauteskundeei begira Nafarroa Bai dela euren apustua baina, era berean, Alternatibarekin eta ezker abertzalearekin hitzartutako Euskal Herria Ezkerretik akordioari eustea. Pello Urizarri egokitu zitzaion proposamen hori zein azken eguneko gertaeren nondik norakoak zehaztea. =bEztabaida luzea=b Hartu beharreko erabakiaren garrantziaren jakitun, eztabaidak luze jo zuen EAko militanteen artean. Eztabaidak hiru ordu inguru iraun zuen eta bertan, hogei militantetik gora parte hartu zuten. Batzuek, NaBaiko koaliziokideek jarritako baldintzak ikusita, koalizioa uztea defenditu zuten. Alabaina, azkenik onartutako ebazpenean, gogorarazten da EAk NaBairen sorrera sustatu zuela eta koalizioa sortu aurretik ere UPNren politiken aurka "erreferentzia politiko eta instituzional argia" izan dela. Ebazpenean, arrazoitzen da koalizioaren sorreratik "batasun abertzalea" bilatu dutela. Gaur egun, ezker abertzaleak bide soilik politikoen aldeko apustua egin ondotik, "posible" ikusten du EAk Nafarroan, "Euskal Herri osoan bezala", indar abertzaleak biltzea. EAk azpimarratzen du, batasun hori lortze aldera EAk "ahalegin guztiak" egin dituela, eta ezker abertzalearen balizko sarrera bati ateak irekita uztea aldarrikatu dute. Hala, ebazpenean, batetik, datozen foru eta udal hauteskundeei begira, Nafarroa Bairen hasierako printzipioekin bat egiten du. Bigarrenik, Lortu Arte eta Euskal Herria Ezkerretik akordioak "ekarpen garrantzitsuak" direla deritzo, baita Gernikako Akordioa ere. Hirugarrenik eta azkenik, bere egiten ditu hurrengo legealdirako NaBAiren oinarri programatikoak, politikoak eta antolamendukoak eta "apustu instituzional bakarra" NaBai dela dio. Alabaina ez du argitzen zehazki, NaBaik ostiralean aurkeztutako akordioa izepentuko ote duen, eta hortaz EAJk, Aralarrek eta independienteek ontzat joko ote duten ebazpen hori. Ostiralean egin zen Nafarroa Bairen aurkezpen ofiziala eta aurkezpen horretan Eusko Alderdi Jeltzaleak, Aralarrek eta independienteek publiko egin zuten agiri bat. Agiri hori sinatzen dutenek onartu beharra dute beste alderdiren batekin egindako akordioek ez dutela Nafarroan eraginik izango eta ez dutela NaBairen bilakaeran esku hartuko. Adierazpen hori sinatzeak esan nahi du 2011tik 2015era bitarteko legealdian "Batasunarekin hitzartutako akordioetan jasotakoa baliogabetu" egiten dela.\nEzker abertzaleak ondo hartu du EAren erabakia\nNaBairen eztabaida pausoz pauso


Iragan uztailaren 27an Eusko Jaurlaritzaren Enplegu Sailak (Lanbide) 2018ko Enpleguaren Sustapenerako Tokiko Neurrietarako laguntzen deialdia argitaratu zuen. Deialdi honen arabera, Etxebarriko Udalari 1 eta 2 motatako laguntzetarako 72.609,23 € dagozkio (Enpleguaren eta kontratazioaren laguntzen sustapena).\nEtxebarriko udalerriak ez ditu 3 motako ezohiko laguntzak (enplegua sortzeko beste toki mailako neurri batzuk) jasoko bertan langabezi-tasa %11,2 azpitik dagoelako; hau da langabezi-tasa altuetatik urrun. Erreferentzia gisa martxoa hartu da: Etxebarriko langabezi-tasa %10, Bizkaian %13,2 eta Euskadin %11,9.\nGutxieneko profila: Administrazioko eta Kudeaketako Erdi-mailako Gradua. Informatika maila erabiltzailearena (IT Txartela). Gutxienez urte bateko esperientzia.\n- Hiru pertsona kontratatzea (ofizial 1 eta 2 peoi) espazio publikoaren mantentze eta hobetze-lanak burutzeko. Iraupena eta lanaldia: 6 hilabete eta lanaldia %75.\nEraikuntzako-Igeltseroko langile kalifikatu mailako pertsona bat eta eraikuntzako peoi mailako bi pertsona .\n- 2 dinamizatzaileen kontratazioa 6 hilabetez udal eremu desberdinetarako:\nGutxieneko profila: LHII edo arlo hauei lotutako Goi Mailako Zikloa. Euskarari dagokionez, 3. Hizkuntza eskakizuna Kirol, Elkarbizitza, eta Parte-hartze Dinamizatzailearentzat 2. Hizkuntza Eskakizuna gainontzekoetan.\nEskaerak aurkezteko epea azaroaren 14an bukatuko da.\nInformazio gehiago www.etxebarri.net eta HAZ-an (Herritarrentzako Arreta Zerbitzuan – 94 426 7000).


Argia :: Greba inoiz ez da porrota\nEkonomia Greba inoiz ez da porrota\nJoan den astean Espainiako Gobernuan inposatutako lan erreformaren kontrako greba orokorra izan zen Euskal Herrian eta Espainiako Estatuan. Langileen, sindikatuen eta gizartearen eskubideak murrizten ditu erreformak, enplegua are gehiago eskasten du, kaleratzeak merkatzen ditu eta emakumeak are okerrago tratatzen ditu. Erreforma, patronalaren, bankuen eta “merkatuen” zerbitzura egina dago, eta ongizate estatua desegitea du helburu, langileek euren borrokaz azken hamarkadetan lortutako ongizatea.\nTestuinguru horretan, langileek eta herritarrek euren buruari galdetzen diote ea grebek, eta zehazki greba orokorrek, zerbaitetarako balio ote duten. Izan ere, erreforma inposatu duen Gobernuak adierazi du, greba orokorra eginagatik ere, ez duela bere politika aldatuko. Gainera, sistema kapitalista bere bozeramaile mediatikoekin saiatzen ari da herritarrek euren aldarrikapenak eta mobilizazioak lagatzea: “Ez baitute ezertarako balio izan, egun bateko soldata galtzeko izan ezik”.\nBaina grebak eta herritarren mobilizazioak inoiz ez dira porrota, helburuak berehalakoan lortzen ez badira ere. Arrazoi nahikoa egonik greba eta mobilizaziorako, hura egiteko deialdia eta parte hartzea –Euskal Herrian oso inportantea–, guztiok bilatzen dugun gizarte berri baten funtsezko baloreen erakusgarri dira: justizia sentimendua, elkartasuna, gizartearen parte hartze aktiboa, eta batez ere, esplotazio politiko, ekonomiko eta sozialaren aurrean duintasuna erakustea. Historian, izan dira gobernuak bota dituzten greba orokorrak. Eta izan dira euren helburuak lortu dituzten greba orokorrak. Oraingo honetan, agian ez dira helburuak epe motzean lortuko, baina milaka lagunek erreformari aurre egin izana ez da inoiz porrota izango. Duintasunaren garaipena izan da. Eta aurre egiten jarraitu beharko dugu. Irmotasunez!


Eskatu daitezke taxi-bus zerbitzurako bonuak - Zarautz - Zarauzkohitza.eus\nEskatu daitezke taxi-bus zerbitzurako bonuak\nAmaia Urbieta 2021-06-01 19:15\nHerriko autobusak egiten duen ibilbidetik urrun bizi direnentzat nahiz zerbitzu hori erabiltzeko zailtasuna dutenentzat izango dira taxi-bus bonuak.\nEskatu daitezke dagoeneko Herritarren Arreta Zerbitzuan Zarauzko herrigunetik kanpoko auzoetan bizi diren herritarrei eta autobusa erabiltzeko zailtasuna duten herritarrei zuzendutako taxi-bus bonuak. Bi bonu mota eskainiko dituzte: alde batetik, auzoetan bizi diren herritarrentzat eta, bestetik, herrigunean bizi diren baina mugitzeko zailtasunak dituztenentzat.\nApirileko udalbatzarrean aho batez onartu zituzten aurtengo taxi-bus zerbitzuaren oinarriak. Horren arabera, hauek dira zerbitzua eskatu ahal izateko betebeharrak:\nZerbitzua erabili ahal izango dute eremu hauetakoren batean erroldatuta dauden herritarrek: 'Udalerriko lurzoru ez urbanizagarria' kalifikazioa duten eremuetan bizi direnek, eta Talai Mendi, Errotaberri, Astierreka, Astazubi eta Errotazarren erroldatuta daudenek. Horrez gain, bi baldintza hauek bete beharko dira: autobus geltokia etxebizitzatik 500 metro baino gehiagora egotea eta, bestetik, zerbitzuaren maiztasuna 70 minututik gorakoa izatea.\nHerriko autobusak egiten duen ibilbidearen barruan bizi diren, baina garraiobide hori erabiltzeko zailtasuna dutenek ere erabili ahalko dute zerbitzua.\nHerritarren Arreta Zerbitzura deituta (943-00 51 00) edo bertara jota eskatu daitezke bonuak. Astelehenetik ostiralera 07:30etik 15:00etara eta ostegun arratsaldeetan 17:00etatik 19:00etara dago zabalik bulegoa.


Euskal kutxen kaudimenari esker, interbentziorik ez\nHego Euskal Herriko aurrezki kutxek eta kreditu kooperatibek kaudimena dutela diote eta, ondorioz, administrazio zentralaren interbentzioa saihestea espero dute. Izatez, BBK-k, Kutxak eta Vital Kutxak “bateratze hotza” iragarri zuten martxoan.\nBateratze hotzari ekin dioten hiru kutxen lehendakariak: Carlos Zapatero (Vital Kutxa), Xabier Iturbe (Kutxa) eta Mario Fernandez (BBK). Juanan Ruiz / Argazki Press\nMadrilek ezarritako finantza berregituratzea dela eta, Hego Euskal Herriko aurrezki kutxek kaudimena bermatzen dutela diote eta, beraz, ez dutela interbentziorik jasan beharko. Dakigunez, arriskuan dauden aktiboei aurre egiteko gutxieneko kapital nagusirik (core capital) ez duten finantza entitateak (bankuak, aurrezki kutxak eta abar) gobernu zentralak “nazionalizatzeko” eta, gero, pribatizatzeko arriskuan daude. Espainiako Gobernuak berriki hartu duen erabaki horri aurre egin beharko diote finantza entitate guztiek. Helburua zortzi hilabetetan kutxa ahulenak ez odolustutzea da.\nDatorren irailean, arriskuagatik haztatutako aktiboei aurre egiteko %8ko kapital nagusira (%10ekoa kotizatzen ez duten enpresentzat) iristen ez diren finantza entitateak (hau da, Basilea III izeneko kontabilitate sistemaren azken helburua lortzen ez dutenak) nazionalizatu egingo dituzte. Orain arte, legeak arriskuagatik haztatutako aktiboen %2 besterik ez zuen eskatzen. Nazionalizatu ondoren, entitate horiek pribatizatu egingo dituzte eta eskaintza onenak egiten dituztenei salduko dizkiete. Gobernu zentralaren kontuen arabera, estatuak 20.000 milioi euro xahutu beharko ditu kutxen kaudimena handitzeko.\nGobernuaren ustez, tarte horretan kutxa ahulek bideragarritasuna bermatuko dieten inbertsore pribatuak bilatu beharko dituzte, baina Gobernuak berak badaki oso zaila izango dela inbertsoreak egotea, aktibo toxikoak direla eta. Horregatik, Gobernuak irailaren 30eko epea ipini du finantza entitateek kaudimena berma dezaten. Inbertsore pribatu horiek aurkitu ezean, nazionalizatu egingo dituzte. Hala eta guztiz ere, diru publikoa behar duten entitateen esku egongo da martxotik aurrera, beti ere, 2010eko kontuak itxita aurkezten badituzte.\nEuskal kutxek ez dute interbentziorik beharko\nTestuinguru horretan, zein da Hego Euskal Herriko aurrezki kutxen egoera? Galderari erantzun aurretik, zera argitu behar da: Gobernuak finantza entitate ahulen “nazionalizazioa” azkartzeko erabakiak aurrezki kutxei eta zenbait bankuri soilik eragiten diela.\nHego Euskal Herriko aurrezki kutxetako ordezkariek (BBK, Nafarroako Kutxa, Kutxa eta Vital Kutxa) diote beren entitateak kaudimendunak direla eta, hortaz, estatuaren interbentziorik ez dutela beharko. EAEko hiru kutxak Espainiako Estatuko lau onenen artean daude. BBK-k fusio arriskutsua burutu du Andaluziako Cajasur entitatearekin, baina 2010. urtea %10,2ko kapital nagusiarekin itxiko duela jakinarazi du (eta eskatzen den gutxienekoa %10ekoa da). Bizkaiko aurrezki kutxa horrek arrisku aktiboei aurre egiteko %14,6ko kapitala zeukan. Cajasur erosi ondoren, 2010. urtea %10,2arekin ixtea aurreikusten du. Kutxaren esanetan, %12,51ko kapital nagusia dauka. Vital Kutxak, aldiz, %12koa. Eta Nafarroako Kutxak –Caja Sol, Banca Cívica de Canarias eta Caja de Burgos entitateekin batuta– arriskuagatik haztatutako aktiboei aurre egiteko %9,26ko kapital nagusia du. Nafarroako Kutxaren taldeak J.C. Flowers inbertsio sozietate estatubatuarrean parte hartzeko ahalegina egin zuen, baina saioak porrot egin ondoren, talde horrek kapitalaren %15 Burtsara ateratzeko asmoa dauka.\nTestuinguru honetan ulertu behar da EAEko hiru kutxek abiatutako “bateratze hotza”; oraindik zehaztu gabe dago zein banku fitxa sortuko duen bateratzeak. 80.000 milioi euroko aktiboak izango ditu.\nEuskadiko Kutxa, Ipar Kutxa eta Rural Kutxaren etorkizuna\nEta zer egoeran daude gainerako kutxak: Euskadiko Kutxa, Ipar Kutxa eta Nafarroako Rural Kutxa? Aipatutako finantza berregituratzea entitate hauei aplikatzea erabakiko balute –eta hala izango dela dirudi–, Euskadiko Kutxak eta Ipar Kutxak behintzat erraz beteko lituzkete interbentzioa saihesteko eskakizunak, bien kaudimena egiaztatua baitago. Hala, Euskadiko Kutxak arriskuagatik haztatutako aktiboei aurre egiteko %18,84ko kapital nagusia du, eta Ipar Kutxak, aldiz, %13koa. Nafarroako Rural Kutxaren daturik ez dugu, estatuko Rural Kutxen sarearen parte baita.\nHigiezinen arriskua 11.000 milioi eurotik gorakoa da\nEuskal aurrezki kutxen higiezinen arriskua –Euskadiko Kutxa, Ipar Kutxa eta Nafarroako Rural Kutxa kontuan hartu gabe– 11.049 milioi eurokoa da eta, hala ere, kreditu inbertsioen portzentajea Espainiako Estatuko gainerako entitateen batez bestekoa baino askoz txikiagoa da. Espainiar aurrezki kutxek, batez beste, kreditu inbertsioaren %20a etxebizitzak eraikitzera eta sustatzera bideratu zuten. Euskal kutxen artean, aldiz, bakar batek ere ez zuen gainditu %11. Horixe adierazten dute entitate bakoitzak jakinarazitako datu ofizialek.\nHala, BBK-k, Cajasurrekin bat eginda, 44.620 milioi euroko aktibo kontsolidatuak ditu. Higiezinen arriskua, berriz, 6.661 milioikoa da, hau da, kreditu inbertsioaren %11. Kutxaren aktibo kontsolidatuak 20.906 milioi eurokoak dira eta higiezinen arriskua, 1.307 milioikoa, kreditu inbertsioaren %8,6, alegia. Vital Kutxak 9.200 milioi euroko aktibo kontsolidatuak eta 664 milioiko higiezinen arriskua dauzka, kreditu inbertsioen %10,1. Nafarroako Kutxa, Caja Sol, Banca Cívica de Canarias eta Caja de Burgos entitateek osatutako Banca Cívica taldeak 70.963 milioi euroko aktibo kontsolidatuak ditu eta higiezinen arriskua 5.417 milioikoa da, hau da, kreditu inbertsioaren %11,1.\nFunts hornidurei dagokienez ere, euskal kutxek Espainiako Estatuko gainerako aurrezki kutxen batez bestekoa gainditzen dute. Hala, BBK-Cajasur bikoteak 1.178,9 milioi euroko hornidura espezifikoak (%32ko estaldura) eta 417 milioiko hornidura generikoak (%44ko estaldura) ditu. Kutxak 30,1 milioi euroko hornidura espezifikoak (%28ko estaldura) eta 19,2 milioiko hornidura generikoak (%29ko estaldura) ditu. Vital Kutxaren hornidura espezifikoak 129 milioikoak dira (%19ko estaldura) eta generikoak, aldiz, 16 milioikoak (%22ko estaldura). Azkenik, Banca Cívica taldeak 1.973,7 milioi euroko hornidura espezifikoak (%36ko estaldura) eta 585,7 milioiko hornidura generikoak (%47ko estaldura) ditu.


Alazne Aizpitarte: "Kolpe bat, oro har, ez da egun batetik bestera etortzen" - Azpeitia - uztarria.eus\nAlazne Aizpitarte: "Kolpe bat, oro har, ez da egun batetik bestera etortzen"\nNagore Aizbitarte 2021-05-02 11:01\nAlazne Aizpitarte. (Utzitakoa)\nPsikologian doktorea, bikote terapeuta, ikertzailea eta irakaslea da Alazne Aizpitarte. Bikote harremanak, indarkeria eta nerabezaroa dira haren espezialitatea, eta arlo horietan dihardu lanean. Gaur egun, Bartzelonan bizi da. 2021eko apirileko Uztarria aldizkarian argitaratutako elkarrizketa da hau.\nGaztetatik oso garbi zuen Alazne Aizpitartek (Azpeitia, 1984) psikologoa eta terapeuta izan nahi zuela. 2014an Indarkeria nerabeen bikote harremanetan izeneko doktore tesia argitaratu zuen, eta espezializazio horren bidea jarraitu du gerora. Atzerrian ere ibili da ikerketa lanetan. Gaur egun, Bartzelonako Sant Joan de Deu ospitaleko Haur eta Gazteen Osasun Mentaleko Zentro batean lan egiten du. Ikertzaile lanetan ere badabil Kataluniako Oberta Unibertsitatean. Nerabeek bikote harremanetan garatzen duten indarkeriaren inguruan hausnartu du, baita jarrera horien atzean dauden faktoreez ere.\nPsikologian doktorea, bikote terapeuta, ikertzailea, irakaslea... Ibilbide profesional luzea duzu, baina nola sartu zinen psikologiaren munduan?\nPsikologiaren munduak betidanik erakarri nau. Lagunek arazoren bat zutenean, nigana jotzen zuten gehienetan. Bikote harremanen gaia nerabezaro hasieratik bilakatu zen erakargarria niretzat. Oso garbi nuen psikologoa izatea nahi nuela ondoren terapeuta izateko; ez nuen zalantzarik izan.\nAmeriketako Estatu Batuetan ibili zinen bi urte inguruz ikerketa lanetan. Nola sortu zen aukera hori?\nDoktoretza amaitu ondoren, Eusko Jaurlaritzak ateratzen dituen deialdi batzuetan lehiatzeko aukera izan nuen. Doktoretza ondorengo ikerketa proiektu bat aurrera eramateko aukera ematen dizute deialdi horren bidez, hiru urtez finantzaturik; bi urte atzerrian egin ohi dira, eta beste urte bat hemen. Nire kasuan, Ameriketako Estatu Batuetara joatea erabaki nuen. Deialdi horien helburua da hemengo ikertzaileek kalitate eta ezagutza maila altuenak berenganatzea, ondoren ezagutza horiek norbere komunitateari bueltatzeko.\nEsperientzia ona izan al zen?\nOso ona. Kultura ezberdin bat ezagutzeko aukera izan nuen eta asko bidaiatu nuen; oso aberasgarria da hori. Lanari dagokionez, berriz, han sentitu nuen nire jarduna oso ondo baloratuta zegoela. Doktorea eta ikertzailea izateagatik estatus bat jasotzen duzu han, eta hori beste leku batzuetan ez da horrela izaten. Niretzat oso polita izan zen hori sentitzea.\nGaur egun, Bartzelonan egiten duzu lan. Zer dela eta?\nEspezializazioak ekarri nau Bartzelonara. Espainia osoan espezializazio gehien dagoen lekua da Bartzelona. Orain, Sant Joan de Deu ospitalean lan egiten dut, programa espezializatu batean. Nire ibilbidean zehar nerabezaroaren gaian espezializatu naiz, eta indarkeriaren lekuko diren haurrekin eta nerabeekin lan egiten dut. Familia barruan gauzatzen den indarkeriaren biktima diren haurrek eta nerabeek probabilitate handiagoa dute harreman toxikoak izateko, eta ildo hori jorratzen ari gara. Esku artean dugun programa aitzindaria da Espainian, eta alderdi kliniko eta ikertzailetik oso interesgarria da hori niretzat.\nNerabeen bikote harremanetan gauzatzen den genero indarkeria da zure espezializazioa. 2014an Indarkeria nerabeen bikote harremanetan izeneko doktore tesia argitaratu zenuen. Zergatik nerabeak eta horien bikote harremanak?\nBikote harremanen gaia oso mundu konplexua da. Nerabezaroko bikote harremanak errusiar mendi bat izan ohi dira, eta nerabezaroa bera ere hala da. Nerabezaroaren eta bikote harremanen artean sortzen den nahasketa hori liluragarria da niretzat. Nerabeak identitate pertsonalaren bila aritzen dira helduarorako trantsizio horretan, eta hainbat zalantzarekin, espektatibarekin eta eskemarekin hasten dute harreman erromantikoen ibilbidea. Bikote harremanak nolakoak diren esploratzen hasten dira sasoi horretan, eta oso mundu konplexua da ulertzeko. Nerabezaroaren gaia ezin da sinplifikatu komunikabide batzuek egiten duten moduan. Adin tarte horretan, izugarrizko elastikotasuna izan ohi dute gazteek, eta aldaketen aurrean oso sentikorrak izan ohi dira. Horregatik, etapa hori gakoa da prebentziorako. Alde horretatik hutsune handia ikusten nuenez, alor horretan espezializatu nintzen.\nIndarkeria askotan biolentzia fisikoarekin lotzen dugu. Indarkeria mota hori, ordea, icebergaren punta da, ezta?\nKolpe bat, oro har, ez da egun batetik bestera etortzen. Indarkeria fisikoa azaltzen denean, normalena da lehenagotik beste indarkeria mota batzuk gauzatu izana, adibidez, psikologikoa. Gehienak gradualki eboluzionatzen doazen kasuak izan ohi dira. Harreman batzuk, agian, ez dira inoiz helduko indarkeria fisikora, baina oso erlazio toxikoak eta kontrolatzaileak izango dira. Beraz, alerta egoera handiagoa egon ohi da lehenagotik indarkeria agertzen denean.\nEusko Jaurlaritzak antolatutako ikastaro batean, Donostian. (Utzitakoa)\n2019an hiru gaztetik batek uste zuten "saihetsezina" edo "onargarria" zela egoera batzuetan bikotekidea "kontrolatzea". Zergatik onartzen dira kontrol jokabide horiek?\nGaur egungo nerabezaroa ez da gure aitona-amonek bizi izan zuten bera. Ziurgabetasun eta espektatiba ezberdinak daude gaur egun bikote harremanen inguruan. Lehen, oso markatuta zeuden jarraitu beharreko pausoak, eta horrek segurtasuna ematen du psikologikoki. Oraingo harremanak, ordea, oso labainkorrak dira, eta jendeak espero du ezkondu baino lehenago beste hainbat pertsonarekin harremanak edukitzea. Modu oso sutsuan maiteminduta dagoen pertsona batek ikusten du oso erraza izan daitekeela ondoan duena galtzea, eta izugarrizko ahaleginak egiten dituzte pertsona hori beraien alboan mantentzeko. Saiakera horretan, batzuetan kontrol jokabide horiek agertzen dira. Azken batean, kulturalki eta komunikabideetatik jasotako mezuek ulertarazten dutena da jeloskortasunari bidea uztea normala dela. Beraz, gazteek ez dute sentitzen landu beharreko emozio bat denik. Horrela, kontrol egoerei lekua eta babesa ematen zaie.\nSare sozialen erabilpenari botatzen zaio errua askotan. Zure ustez, sare sozialek normalizazio horretan lagundu dute?\nSare sozialak ez dira kontrol jokaeren kausa edo jatorria; kontrolatzea errazago bihurtzen duten erremintak dira. Asoziazio kate hau gauzatzen da: kontrola errazagoa den heinean, kontrolaren maiztasuna igo egiten da, eta, ondorioz, kontrola normalagoa bihurtzen da. Beraz, esan daiteke normalizazioan eragiten dutela nolabait. Hala ere, faktore indibidualek ere eragina dute kontrol horretan: autoestimua, segurtasun eza... Faktore horien arabera, gazte batzuek joera handiagoa izango dute sare sozialen bidez kontrolatzeko.\nMaitasuna kontrolarekin nahasten al dute?\nZeharkako kontrolarekin bereziki. Kontrol mota hori identifikatzea zailagoa da. Ez da gauza bera zure bikotekideak esatea ez duela nahi zu lagunekin ateratzea, edo esatea asko maite zaituelako asteburu osoa zurekin bakarrik igaro nahi duela. Bigarren eskakizuna maitasunarekin gehiago nahas daiteke, baina jokabidearen helburua lehenengoaren oso antzekoa da. Kontrola maiztasun handiz modu zuzenean gauzatzen hasten bada, ordea, urduritasuna edo antsietatea hasi edo areagotu daitezke. Hala ere, horrek ez du esan nahi guztiz ohartzen direnik gaizki dagoen jokabidea dela.\nJeloskortasuna asko aipatzen da maitasunaz hitz egitean. Zer da zuretzat jeloskorra izatea? Eta zeren ondorio da?\nMaite dugun pertsona baten galera erreala edo irudikatutakoa aurreikusten dugunean sentitzen dugun emozio bat da. Faktore indibidualekin oso lotuta dago, eta norberaren segurtasun ezak eragin zuzena du. Autoestimu eta dependentzia emozional arazoak dituzten pertsonek errazago eta modu bortitzagoan aktibatuko dute emozio hori. Gizarteak eta kulturak ere paper garrantzitsua dute jeloskortasun jokaera horien interpretazioan, justifikazioan eta normalizazioan.\nPasioa gatazkarekin lotzen dutela aipatu izan duzu. Zer-nolako garrantzia ematen zaio gaur egun pasioari nerabeen arteko harremanetan? Nola ulertzen dute pasioa?\nGarrantzi handia ematen zaio pasioari. Pasiorik ez badago, iruditzen zaie ez dagoela harreman batean egon behar duen 'zera' hori. Kontua da askotan gatazkarekin lotuta egon ohi dela komunikabideek erakusten diguten pasio mota. Gatazkaren eta pasioaren arteko lotura egiten denez, gatazka onartzeko gai izan ohi dira gazteak, pasioaren alde. Lotura hori egitea oso arriskutsua da, eta pena ematen dit pasioa gatazkarekin lotzeko joera horrek; izan ere, pasioa oso gauza polita da berez.\nEreduen garrantzia ere aipatu izan duzu. Telebistan eta sare sozialetan ikusten dituzten harremanen bitartez, nerabeak "entrenatu" egiten direla esan izan duzu. Ikusten dutenak zertan entrenatzen ditu gazteak?\nNerabezaroaren hasierako harremanak entrenaleku bat direla esaten dut nik. Boxeoko ring batean aurkitu ohi dira gazteak, eta ahal dutena egiten dute dakiten horrekin. Hezkuntzari dagokionez, oso gutxi egiten ari gara halako gaiak lantzeko, eta horrek zuzenean eragiten du nerabezaroko harremanetan. Nire ustez, indarkeria murriztean jarri dute fokua orain arte. Faktore soziokulturalak lantzea garrantzitsua da berdintasuna lortzeko, baina badirudi jendeak pentsatzen duela berdintasuna lortzen dugun unean gazteek jada ez dutela indarkeria erabiliko. Hori ez da gertatuko beste faktore asko landu gabe uzten baditugu. Faktore indibidualek garrantzia dute, bai eta bestelakoek ere: lagunen eragina, familiaren barruan bizitzen dutena, bikotekideekin zer-nolako dinamikak sortzen dituzten, komunitateak dituen arauak... Pixka bat alboratuta geratzen diren faktore horiek garrantzitsuak dira; izan ere, pertsona bat biktima edo erasotzaile izateko probabilitatea areagotzen dute. Arazoa hor ikusten dut nik.\nEHUk antolatutako Udako Ikastaroetan, iaz. (Utzitakoa)\nFeminismoak egindako lanari esker, gazteek gero eta informazio gehiago dute indarkeriaren inguruan. Horrek eragina izan al du haien bikote harremanetan? Eredu aldaketa bat gauzatzen ari dela uste al duzu?\nUste dut ari dela gauzatzen eredu aldaketa bat. Egungo gazteen artean oraindik badago matxismoa, baina ez da matxismo tradizionala bezain agerikoa. Horren atzean mugimendu feministak egindako lanketa handia dago. Gaur egungo gazteak ez dira lehengoak baino matxistagoak, baina ez dakite nola erlazionatu, eta jasotako eredu batzuek harreman toxikoetara eramaten dituzte. Uste dut alor horretan ez dugula arreta handirik jarri.\nNola antzeman dezake gazte baten inguruneak hura indarkeria bizitzen ari dela bere bikote harremanean?\nOhiko seinalea izaten da gaztea isolatzen hastea. Agian, isilago edo lotsatiago dagoela nabarituko dute ingurukoek, edo gustuko zuen jarduera bat jada ez duela egiten ikusiko dute. Kontrol eta isolamendu egoera batean nabari daitezkeen jarrerak izan daitezke horiek. Egia da beste arazo batzuekin ere izan dezaketela zerikusia seinale horiek, baina asko ezagutzen dugun pertsona bat asko aldatzen ari dela nabaritzen badugu, seinaleei arreta berezia jarri behar zaie.\nEta nola lagundu?\nOrokorrean, lagunak izan ohi dira aurrena lagundu dezaketenak, gurasoek baino lehenago. Ikerketek erakutsi dute gurasoengana jotzea ezohikoagoa dela; izan ere, gazteek pentsatzen dute ez dituztela ulertuko edo kontuan hartuko eta beldurra sartzen zaie. Gauzak horrela, zentzuzkoena da biktimarekin hitz egitea, kezka adieraziz gerturatuta. Ezin zaio leporatu aldatzen ari dela edo ez dela horrenbeste ateratzen lagunekin, mezu horiek errudun sentiarazi dezaketelako. Biktima epaitua sentitzen bada, oso zaila izango da berarentzat gertatzen zaiona kontatzea. Beraz, lehenengo kezka, eta gero eskuragarritasuna erakustea da bidea; hau da, edozein egoeraren aurrean berari laguntzeko prest egongo zarela adieraztea. Izan ere, oso zaila da isolamendutik bakarrik ateratzea.\nGazteen bikote harremanetan gertatu ohi dena aztertu duzu zure ibilbidean batez ere. Baina zer-nolako bikote harremanak izan ohi dituzte helduek? Ezberdintasun asko al daude?\nHelduekin bikote terapia egiten dut, eta uste dut dinamika antzekoak errepikatzen direla hainbat kasutan. Dena den, bizitzako etapari dagokionez, erlaxatuago egon ohi dira pertsonak helduaroan, nerabeekin alderatuta. Jeloskortasuna eta kontrol egoerak noski agertu ohi direla, baina ez dira nerabezaroan bezala azaleratzen. Esperientziak eta ezagutzak asko laguntzen dute. Bestalde, beste zenbait ardura izan ohi dituzte helduek; adibidez, umeen zaintza. Kasu horietan, pixka bat sakabanatu egiten da bikotea, eta beste bikote dinamika batzuk garatzen dira.\nEtorkizunari begira, egoera aldatuko dela uste al duzu? Ondo maitatzen ikasiko dugu?\nHori pentsatu nahi dut. Hala ere, inbertsio handia egin beharko da prebentzioan. Adibide gisa jar dezaket Kanadan garatzen ari diren prebentzio programa bat. Programa horren bidez, gaitasun sozio-emozionalak irakasten zaizkie gazteei urte oso batean zehar. Esku hartzearen amaieran, ikusi dute bikote harremanetako indarkeria eta bullying jokaerak murriztu egiten direla. Beraz, uste dut egiaztatuta dauden egitasmoetan inbertitzea dela etorkizuna, funtzionatzen duela dakigun horretan, hain zuzen.\nDoktorego tesiaren azken urtean, 2013an, European Conference on Psychologycal Assessmenteko ponente funtzioan. (Utzitakoa)


Euskararen aldeko argazki mosaikoa Bermeon | 'Euskaraz gara' | Bermeo\nBermeon euskararen aldekoak garela oso argi dugu eta lau haizetara ohiukatu nahi diogu munduari. Horregatik, ekainaren 7an, hurrengo zapatuan, argazki mosaiko bat egingo da, 14:00etan Goiko Plazan. Leloa ‘Euskaraz gara’ izango da. Ekimen honekin datorren ekainaren 14an, Tolosan, ospatuko den Udalerri Euskaldunen Egunerako (UEMA) motorrak berotu nahi ditugu bermeotarrok, euskararen aldeko giroa sortuz.\nBermeon, ‘Euskaraz gara’ leloarekin aldarrikatuko dute bere erabilera. Argazkia: Bermeoko Udala\nHain zuzen ere, Udalerri Euskaldunen Egunak euskararen arnasguneen beharra eta euskaldunen jokamolde aktiboa aldarrikatuko ditu. UEMAk gogoratu duenez, bermeotarren %70etik gorak daki euskaraz eta horregatik, “esan dezakegu, gure udalerria euskararen eta euskaldunon arnasgunea dela”.\nDena den, UEMAk ohartarazi duenez, “azken mapa soziolinguistikoak dio arnasguneak ahuldu egin direla, atzerakada bat jasan dutela udalerri euskaldunenek”.\n“Kezka horretaz oharturik, ezinbestekoa iruditzen zaigu arnasguneak sendotzeari begirako lana, eta, horretarako, dauden hutsuneen zergatiei erreparatzea eta hutsuneak dauden eremu horietan eragiteko lanei ekitea”, adierazi du.\nNolanahi ere, bere esanetan, “oztopoak oztopo, harro eta alai adierazi nahi dugu Bermeon euskaraz garela eta, etorkizunean ere horrela izaten jarraitzeko lanean tinko segituko dugula”. “Beste udalerri euskaldunekin elkarlanean egiteko garrantzitsua dugu: euskararen lurgunea trinkotzea, saretzea eta nola ez, hedatzea”, nabarmendu du.\nTags: argazki mosaikoa, Bermeo, euskara, Udalerri Euskaldunen Eguna


Ikasi malabareak egiten\nSalburuko gizarte etxeko ludoteka, Gasteiz | HAURRENTZAKO EKINTZA\nAspaldidanik ez duzu ariketarik egiten? Anima zaitez eta har ezazu parte gure malabare-jarduera dibertigarrian. Bertan, gure bolak egiteaz gain, zirkuko artistak bagina bezala praktikatuko dugu. Adina: 9-12 urte. Izen ematea: 2,26 € (bazkideak), 3,76 € (ez bazkideak). Jarduera egin baino bi aste lehenagotik izena eman edozein gizarte etxetan edo kirol instalaziotan, online edo 010 telefonoan.\nIkasi malabareak egiten Salburuko gizarte etxeko ludoteka\nAspaldidanik ez duzu ariketarik egiten? Anima zaitez eta har ezazu parte gure malabare-jarduera dibertigarrian. Bertan, gure bolak egiteaz gain, zirkuko artistak bagina bezala praktikatuko dugu.\nAdina: 9-12 urte.\nIzen ematea: 2,26 € (bazkideak), 3,76 € (ez bazkideak). Jarduera egin baino bi aste lehenagotik izena eman edozein gizarte etxetan edo kirol instalaziotan, online edo 010 telefonoan.\nDinosaurioak egiteko eskulanak\nZenbat dakizu dinosauroez? Zein da zure dinosauro gogokoena? Material ezberdinekin, eskulan bat egingo dugu gure dinosauro gogokoena egin ahal izateko. Ordutegia: 17:30-19:30. Adina: 4-8 urte bitarteko umeak. Prezioa: Abonatuek: 2,26 €. Abonatuak ez direnek: 3,76 €. Antolatzaileek jarduera bertan behera uzten badute bakarrik bueltatuko da dirua. Izen ematea: Jarduerak egin baino bi aste lehenago edozein gizarte etxetan, kiroldegitan, herritarrei laguntzeko bulegotan, 010 telefonoan edo Interneten bidez.\nDinosaurioak egiteko eskulanak Zabalganeko gizarte etxeko ludoteka\nZenbat dakizu dinosauroez? Zein da zure dinosauro gogokoena? Material ezberdinekin, eskulan bat egingo dugu gure dinosauro gogokoena egin ahal izateko.\nPrezioa: Abonatuek: 2,26 €. Abonatuak ez direnek: 3,76 €. Antolatzaileek jarduera bertan behera uzten badute bakarrik bueltatuko da dirua.\nIzen ematea: Jarduerak egin baino bi aste lehenago edozein gizarte etxetan, kiroldegitan, herritarrei laguntzeko bulegotan, 010 telefonoan edo Interneten bidez.


Termiten izurriterako produktu toxikoen arriskuaz ohartarazi dute Arrasateko osoko bilkuran - Arrasate - Goiena.eus\nTermiten izurriterako produktu toxikoen arriskuaz ohartarazi dute Arrasateko osoko bilkuran\nJokin Bereziartua Lizarazu 2014-04-08 19:30\nArrasateko alde zaharreko hainbat etxetan\nArrasateko alde zaharrean termita izurritea kontrolatzeko lanak Anticimex 3D Sanidad Ambiental S.A. enpresari esleitzea adostu du Arrasateko udalbatzak osoko bilkuran, aho batez. Hori bai, zenbait herritarrek izurrite horren aurka egiteko enpresek erabiltzen dituzten produktu toxikoen arriskuaz ohartarazi dute. Hori izan da bilkurako gairik eztabaidatuena.\n"Harritu egiten nau Arrasateko Udalari ez kezkatzea produktu kimiko oso arriskutsuak erabiltzen direla eta orain arte ere erabili direla alde zaharrean. Izan ere, azken bost urteotan produktu kimiko horiez josi dute alde zaharra eta hori, ingurumen-mediku moduan, astakeria iruditzen bat. Beste alternatiba ekologiko batzuk badaude, ez direnak osasunerako kaltegarriak". Horixe adierazi du Dorleta Martinez ingurumen-medikuak gaurko osoko bilkuran, besteak beste.\n(Argazkia: Dorleta Martinez udalbatzari berbetan, gaurko osoko bilkuran)\nUdal Gobernuko bozeramaile Maider Morrasek, herritarrei gai horren berri eman izana eskertzeaz gain, euren ekarpena aintzat hartuko dela esan du: "Txosten teknikoetan oinarrituta ireki dugu adjudikazio prozesua, baina eskertzen dugu zuen ekarpena. Ez dugu arazorik nahi, ondo aztertuko ditugu zuen eskaerak. Hori da orain esan dezakedana".\nPSE-EEko zinegotzi Aritz Arrietak, berriz, Udaleko zerbitzuek egin dituzten ikerketetan "erabat" sinesten duela adierazi du eta beraz, txosten teknikoari kasu egin behar zaiola.


Akordau ezinik, udako ikastaroan - Ardi Txikia Beti Bildots - bizkaie.biz\nAkordau ezinik, udako ikastaroan\nArdi Txikia Beti Bildots\t2017-07-30 12:43\nMariasun Landaren ikastaroan ondutako ariketatxu bat dakargu bertora gaur bere. Idazten ipini gintuan, beti.\nBerandu ailegau naz Mariasunen eskolara. Ikasleak lanean dabiz daborduko, idazten. Nik ez dot egitekoen jarraibiderik entzun eta lotsea dala eta edo, ez dot ezer galdetu. Imaginau egin dot ariketea: Idazlana: zer egin dozu gaur?. Horixe galdetu dau, seguru, atzoko idazlana: zer egin dozue oporretan? haren bidetik.\nBada, nik ez dot ezertxo bere egin oraindino: lo geratu naz Gasteiztik Donostiarako autobusean, eta egia esan, ez daukat gogoan zelan etorri nazen autobus-geltokitik Miramar jauregiraino. Ez daukat ezer akorduan, borrauta nago. Gaur zer egin ete dot? Zelan ailegau naz bertora? Ez dakit, ez daukat gogoan.\nOstera, akorduan daukat umetan amak opil uruneztatuak ekarten zituala okindegitik, eta amamaren zapatak jantzita sukaldean takoiakaz jo eta jo ibilten ginala, eta harizko galtzerdiek pikau egiten ebela. Akorduan daukat andra zaharren galderak zentzubakoak irudituten jatazala, eta izeko-osabak Frantziatik ekarritako txankleta urdinek ostadarraren koloreko zintak eukiezala, eta aititak arrantzatutako lubinetak jaten genduzala. Akorduan daukat neure itzala pasilloan, sukaldeko atearen aurrean. Akorduan daukat ez jatala bapere gustetan puntzoiagaz marreari jarraituta irudiak ebagitea.\nAkorduan daukat bibolina jausi jatala eskaileretan behera, hasarratu eta kopetako ulea moztu nebala labur-labur, eta bonboiak topetan nituala erropen kaxoietan. Akorduan daukat ezin izaten nebala lorik hartu lehen eskola egunaren bezperan, eta korrika joaten nintzala sutondora dutxearen ostean, eta furgoneta-zaharraren eskeletoa geunkala etxe atzean, eta txokolatezko Kinder arrautzea jaten genduala eskaileretan jarrita, eta telefono-zenbakiak buruz nekiazala. Gaur zer egin dodan, ostera, asmau egin beharko dot, Mariasun.


Hasiera>>Berriak 2012. Adingabe eta gazte berrelkartuei buruzko IV. jardunaldiak. Familian, gizartean eta hezkuntzan egokitzeko proposamenak\nIV. Topaketen abiapuntua da adingabe eta gazte atzerritarren kolektiboaren inguruko egoera geroz eta korapilatuagoa ulertzen saiatzea. Zehazkiago, Euskadiko etorkinen populazioaren aniztasuna geroz eta handiagoa da, denboran ere tarte zabala hartzen duen fenomeno soziala da eta familiarekin dauden adingabeen eta bakarrik dauden adingabeen arteko lerroa lausoa da. Formalki familia-erreferentea baduten adingabeetaz ari gara, baina irudi hori existitzeak ez ditu nortasun arazoak eta bestelakoak ekiditen, hauek neurri handi batean familia-berrelkartze prozesuak baldintzatzen dituen zurruntasun legaletik eratorriak baitira eta talde arteko harremanetan (banda latinoak) hezkuntzan etabarretan islatzen direnak.\nAtzerritarren Legeak familiaren berrelkartzea erabat baldintzatzen du eta zuzenean eragiten die etorrera momentuari, familia-hausturari, berrelkatzeko adinari etab. Laburrean, araudiari dagozkien arazo guzti horiek gazte hauen ondorengo gizarteratze prozesua baldintzatuko dute. IV. Topaketak gai hauen inguruko hiru ardatzetan oinarrituko dira:\nMaiatzak 24. Familia-berrelkartze prozesuak. Mahai-ingurua eta ondorengo eztabaida, Atzerritarren Legearen ikuspuntutik familia-berrelkartzea eta familian sortzen diren arazoak azaltzeko.\nMaiatzak 29. Gazte hauen egokitzapen soziala. Gazte hauen egokitzapen soziala aztertuko dugu giza-harremanetatik abiatuz (koadrilako harremanak, talka kulturala etab.)\nEkainak 7. Eskola-egokitzapena. Eskola-egokitzapenaren arazo zehatzari buruz (eskolan berandu hastea, euskara ikastea etab.)\nTopaketen hari eroalea Atzerritarren Legediak baldintzaturiko familia-berrelkartzea bada ere, hori ez da oztopoa gazte berrelkartu horren profilaren gaindiko egoera eta kasuak aztertu ahal izateko. Aldiz, gurasoak iritsi diren herrialdean jaio diren adingabe eta gazteen kasuen azterketak, edo familia-erreferenterik gabe etorri direnak eta babes-sistemaren batean egon diren edo daudenen kasuen azterketak arazo hauek ulertzen lagunduko digute. Batez ere eta adingabearen egoera legalari dagokionez, familia-erreferentearen izaera erlatibizatzeko balio du; instituzioen erantzunak alde horri erreparatzen dio bereziki baina egunerokotasunean oso konplexuak diren eta instituzioen esku-hartzea beharko luketen egoerak daude.


Tolosako kirol zerbitzu eta ekipamenduetan alta ematea.\nOrohar, bazkidetzak honako hauek izan daitezke:\nInfantila (2 gurasoak abonatuak)\nInfantil (guraso 1 abonatua)\nNorbanako infantil (4-13 urte)\nJubenila (2 gurasoak abonatuak)\nJubenila (guraso 1 abonatua)\nNorbanako jubenil (14-17 urte)\nNorbanako heldua (18-64 urte)\nNorbanako +65 urte\nBazkidetzak hau eskaintzen du: sarrera libre Usabal eta Berazubiko instalazioetara, Berazubiko belar naturaleko futbol zelaira izan ezik. Deskontuak eta lehentasuna kirol jardueretan, ikastaroetan eta zerbitzuetan.\n*Doako abonoak: gizarte zerbitzuen balorazioak bidezko eta komenigarri ikusten badu, pertsona eta familia batzuentzat. Udalak ofizioz egingo du, interesatuak onetsi ondoren.\nInteresa duen edozeinek, edo haren ordezkariak. Tolosan erroldatua daudenek zuzenean tramitatu dezakete bazkidetza. Tolosan erroldatua ez daudenek itxaron zerrenda batean sartuta egon beharko dute deitzen dieten bitartean.\nIzena emateko orria, www.usabalkiroldegia.com\nBankuko kontu bat\nFamili-liburua (dagokion kasuetan)\nDesgaitasunaren ziurtagiria, desgaitua izanez gero.\nUsabal auzoa 25 20400 TOLOSA\n8:00-22:00 / 8:00-20:00 (lar) / 9:00-14:00 (Ig)\nUsabal auzoa 25 A 20400 TOLOSA\nUdal tasen ordainketa\nHemen ikus daitezke: http://www.usabalkiroldegia.com\nDokumentazioa jaso eta egiaztatu\nMatrikula eta lehen kuotaren ordainketa Usabal kiroldegian bertan egingo da, astelehenetik ostiralera, 08:00-22:00; larunbatetan, 08:00etatik 20:00etara; eta igandetan 09:00etatik 14:00etara. Gainontzeko kuotak helbideratuko dira.\nInformazio gehiago: http://www.usabalkiroldegia.com


Txomin eta urtaroen liburu handia :: Libelista\nUrtaroek kolorez bete dute urtaroak Txominekin! Udaberrian, natura esnatu eta guztia berriro jaioko da. Udan, bero egiten duenean, Txominek eguna aire librean ematen du. Udazkenean, zuhaitzetatik erori diren hostoak biltzen ditu. Eta neguan, elurretan jolasean ibiltzen da aitatxorekin eta Katalinekin.


Skate parkea egingo dute Markolen - Aretxabaleta - Goiena.eus\nSkate parkea egingo dute Markolen\nMirari Altube 2016-10-28 16:30\nMarkole auzoko zelaian egingo duten skate parkearen muntaia.\nIbarra kiroldegi aurreko zelaian skate parkea egiten hasiko dira datozen egunotan. Udalak astean eman dio Contratas Fer enpresari lanen ardura eta horien kostua 77.978 euro da.\nDiru-laguntza jasoko du gainera, Foru Aldundiak kirol ekipamenduetarako gordeta daukan partida batetik; hala, 25.000 euro lortu ditu. Lanak hilabeteko epean bukatuko dituzte.\nHerritarren eskaera kontuan hartuta egingo du Udalak skate parkea: "Gazteek behin eta berriz eskatutako instalakuntza da", jakinarazi du Unai Elkoro alkateak. Hain zuzen otsailean onartutako 2016ko Udal aurrekontua partida bat onartu zuten horretarako.\nFutbol zelaiaren proiektua\nDeba ibaiaren alboan dagoen zelaiaren zatian jarriko dute skate parkea. Libre dagoen gainerako zatian futbol zelaia egiteko eskaera egin zion UDAk, eta Udala ados agertu zen horrekin: "UDAk behar baten berri eman zigun eta guk horri erantzun gura diogu", adierazi du Mikel Uribetxebarriak, kirol zinegotziak. Hala, proiektua egiten dabiltzala onartu du: "Proiektua egiten hasita daude eta bukatutakoan erabakiko da zer egin, horren aurrekontua ere jakin beharko da eta".\nAraba ibilbidea asfaltatzea\nAzaroan beste lan batzuk ere egingo dituzte herrian, Araba ibilbidea asfaltatu, esaterako: "Negargarri dago eta derrigorrean berritu behar da", dio alkateak. Probisa enpresak egingo ditu lan horiek, eta kostua 84.084 euro da. Bost egunetan lanok bukatuta izango dituztela jakinarazi dute.


Hezkuntza - Berria.eus\n"Hezkuntza" bezala etiketatutako albisteen zerrenda\nSindikatuek salatu dute Nafarroan irakasle gutxiegi egonkortuko dituztela\nSteilasek eta ELAk elkarretaratzea egin dute, «kontsolidazioa bermatuko duen LEP bat» eskatuz. Gutxienez 4.000 lanpostu esleitzea nahi dute\nSteilasek eta ELAk Nafarroako irakasleak egonkortzeko eskatu diote Hezkuntza Departamentuari\nBi sindikatuek elkarretaratzea egin dute, iritzita ez direla nahikoa lanpostu eskainiko egonkortzeko. LABek salatu du lanpostuen %46 PAIra bideratuko dituztela.\nBIG estudioak irabazi du Donostiako GOE eraikina diseinatzeko lehiaketa\nOlatuen bidea izeneko proposamena ondu du Danimarkako BIG Bjarke Ingels Group etxeak BCC Basque Culinary Centerren bigarren eraikina egiteko, eta «gastronomiaren, talentuaren, zientziaren, berrikuntzaren, ekintzailetzaren eta hiriaren arteko lotura» irudikatu nahi du.\nArrainak ugaritu ditu\nErlijio irakasleen aldeko legea onartu dute Navarra Sumak eta Geroa Baik, Nafarroako Kontseilua kontra azalduta ere. «Beste irakasle batzuen kalterako» izanen dela uste dute LABek eta Steilasek\n50. Udako Ikastaroak aurkeztu ditu UEUk: 22 ekitaldi izango dira guztira\nHilaren 21ean izango da hasiera ekitaldia, Miarritzen. Mendeurrena tarteko, esker ona adierazi nahi diete UEUren hauspo izan diren guztiei\nUEUk aurkeztu du 50. Udako Ikastaroen egitaraua: 22 ekitaldi egingo dituzte\nMaiatzaren 21ean Miarretzen egingo den 50 urte UEUgintzan jardunaldiak emango die hasiera ikastaroei\nErlijio irakasleak egonkortzeko legea aurrera atera dute Navarra Sumak eta Geroa Baik\nLege berriaren helburua da Erlijio irakasleen postuak eta eskola orduak mantentzea. Nafarroako Kontseiluaren arabera, proposamena «ez da legearen araberakoa»\n«Pandemia osteko» lehen Ibilaldi «normalizatua»\nAbusu ikastola ari da antolatzen, eta maiatzaren 29an ospatuko da, 'Erro, harri, har' leloarekin, Bilbon. Musika, dantza eta tailerrak izango dituzte\n'Hazi hezi' aldizkariak 10 urte bete ditu, eta berritu egin dute\nAldizkari berrituak formatu arinagoa du. Urtean lau zenbaki argitaratzen dituzte, eta 20 euroko harpidetza kuotari eutsi diote\nELAk grebara deitu du maiatzaren 23tik 27ra Arabako, Bizkaiko eta Gipuzkoako eskoletako jangeletan eta garbiketan\nDeialdiak ikastetxe publikoetan izango du eragina. Beste sindikatuei eskatu die ekainaren 1aren aurretik egun bateko grebara dei dezatela hezkuntza publiko osoan, egonkortasuna eta «benetako negoziazioa» aldarrikatzeko.\nHamaika kontzertu, dantza emanaldi eta tailer prestatu dituzte Bilboko Ibilaldirako\nBilboko Abusu ikastolak antolatu du, eta maiatzaren 29an ospatuko da, ‘Erro, harri, har’ leloarekin\nHondo gozoko hezkuntza ituna\nEAJ, EH Bildu, PSE-EE eta Elkarrekin Podemos-IU EHUn batu dira, hezkuntza akordioaz mintzatzeko. Esan dute segregazioari kontra egin eta sare publikoa indartzeko balioko duela\nItunak iruten jarraitzeko garaia\nEgonkortasuna da Espainiak aurkezturiko unibertsitate legearen xedeetako bat\nUnibertsitate ministroak testuaren zirriborroaren gakoak jakinarazi ditu. Legealdi honetan onestea da plana; horretarako urratsak bidean dira\n«Mobilizazio nazional oso indartsua izan da. Haluzinagarria izan da; ez daukagu hitzik! Itzuli gara 1990eko hamarkadan ospatzen zen Herri Urrats masibo horretara!», laburbildu du Koldo Rodriguez antolatzaileak. Besta eguna ez ezik, protesta eguna ere izan da: azterketak euskaraz egitea aldarrikatzeko. Bideoa, albistearen barruan.\nHerri Urrats: besta eta protesta «ikaragarria»\nAntolatzaileek «ikaragarritzat» daukate 39. Herri Urrats. Balorazio ezin hobea egin dute: bai jende uholdearen aldetik, bai giro «onagatik», bai ere sentitu duten «sostengu» politikoaren aldetik.\nGeneralitateari hamabost egun eman dizkiote ikastetxe guztietan irakastorduen %25 gazteleraz izateko\nKataluniako Justizia Auzitegi Nagusiak atzera bota du Kataluniako gobernuak eta parlamentuak sententzia errespetatzeko egindako proposamena. Josep Gonzalez-Cambray Kataluniako Hezkuntza kontseilariak adierazi du Generalitateak helegitea aurkeztuko duela ebazpenaren aurka.\nEstatistikak «faltsutu» izana egotzi diote HE Gurasoek Iruñeko Udalari\nZerbitzua euskaraz jaso nahi dutenen zenbatekoa udalak adierazitakoa baino handiagoa dela nabarmendu du plataformak. Hala ere, auzia «eskubideen eremura» eramateko eskatu du, eta instituzioei eskatu die euskara ikasi ahal izatea bermatzeko.


Cloud-LSVA: hodeiean eskala handiko bideoen analisia\nCloud-LSVA proiektuaren hasiera-bilera Dublinen urtarrilaren 27tik 29ra ospatu da. Cloud-LSVA proiektuak goi mailako nazioarteko enpresa eta erakundeak biltzen ditu: CEA LIST, Dublin City University, Intel, ERTICO, IBM, Intempora, TASS, TomTom, Technical University of Eindhoven, University of Limerick, Valeo, eta Vicomtech-IK4, proiektuko koordinatzaile bezala.\nCloud-LSVA-aren helburua, software tresnen eta petabyte eskalako bideo datasetak anotatzeko hardware plataformen gabezia konpontzeko Big Data teknologiak sortzea da, automobilgintzan zentratuz. Objektuen, gertaeren eta eszenen oharpena ezinbestekoa da ikuspen artifizialeko teknikak entrenatu eta testeatzeko, hauek Gidariarentzat Laguntza Sistema Aurreratuen eta Nabigazio Sistema modernoen funtsa izanik. Gaitasun honek oinarri iraunkor bat ezartzea ahalbidetuko du automobilgintzaren Big Data-ren Teknologiak sustatzeko.\nIkerketa eta berrikuntza proiektu hau, Vicomtech-IK4-ek lideratua, urtarrilaren 2016ean hasi da eta 36 hilabete iraungo ditu. Cloud-LSVA proiektuak Europar Erkidegotik diru-laguntza jaso du Horizon 2020 ikerketa eta berrikuntzaren programaren barne, 688099 diru-laguntzaren hitzarmen zenbakiarekin.


PATAGONIA - OIHUKA diskoetxea\nMetal familiaren barruan jaio zen Patagonia. Gurasoek, hots Iruñerriak, soinu horien inguruan hezitu zuten haurra, Patagonia. Maiz horrela izaten da, inguruneak eta giroak ere, nabarmenki eragiten dute jitean. Jitean eta izakeran, beraz egikeran. Iruñeari betidanik dario metal-heavy kutsua. Hor dago koxka.\nPatagonia taldearen ideia Senen eta Natxo anaiek, Dabid eta Santik gorpuzten dute 1991n, 1992rako lau kantaz osaturiko estreinako maketa argitaratu zuten. Nafar entzulegoa eurenganatu zuten soinu gogor haiekin. Ordurako mamiturik zuten bidea. Dena den, izugarrizko ezbeharra suertatu zitzaien 1993ko martxoan, Dabid abeslaria, lan istrripuan hil egin zitzaien eta harrez geroztik bere anaia Aitor dabilkigu mikroaren aurrean. 1993ko apirilean bi kantuko singlea grabatu zuten Elkar estudioetan, Jean Phocas zelarik soinu teknikaria. Ahotsa lantzeko astirik gabe, hala eta guztiz emaitza txukuna atera zitzaien. Eta orain aurkezten dizuegun lan oso honetarako kanta berrien prestaketetan aritu izan dira. Oraingoan Cesar Ibarretxe izan dute teknikari eta Elkar estudioetan grabatu da berriz ere.\nKantu luzeak, hitz konprometituak, ez dago kanten izenburuetara begirada luzatzea baino horretaz ohartzeko. Hasieran metal familiatik edaten duela taldeak aipatu dugu. Hard eta heavy klasikotik ukitu xumeak badituzte ere, power-metala da eurei dagokiena, nahiz eta ahotsetan sarritan hard melodikora doan Aitor-en ahots garratz eta ajatua. Nola nahi ere, baladak ere bere tokia du eta balada bat da diskoaren maila igotzen duena ere bidenabar "Justiziaren balantza".\nLp eta kasetean 9 kanta eta konpaktoan 12. Horietatik lau abesti maketa eta singlean agerturikoak dira, baina eraberrituak.\nAitor: ahotsak., koroak. Senen: gitarrak., koroak. Natxo: baxua. Santi: gitarrak. Oskar: baterijolea.\nPatagonia. Talde power-metal zalea eta mendizalea. Patagonia urrun eta gertu.


Haren sinadura nahi dute orain - Gipuzkoako Hitza\nHaren sinadura nahi dute orain\n2019, abuztuak 02 Albisteak, gipuzkoa, Kirola 679\nGu Jaizkibelera joaten ginen beti, bazkaria hartu eta egun-pasa”. Ane Santestebanek oso kutuna du Donostiako Klasikoa. “Aita betidanik ibili izan da txirrindularitzaren munduan, eta ume-umetatik joaten ginen lasterketak ikustera; bai Donostiako Klasikoa eta bai Burgosko Itzulia”. Errenteriarrak azaldu du gehientsuenetan autoan joaten zirela Jaizkibelera. “Eta azken urteetan Mirakruzera jaisten ginen gero, txirrindulariak handik pasatzen ikusteko”.\nEz zen hor amaitzen Santestebanen Donostiako Klasikoko urteroko erritua. “Hoteletara joatea ere gustatzen zitzaidan, txirrindulariekin argazkiak ateratzeko eta sinadurak eskatzeko”. Bereziki gogoan dauka Aleksander Vinokurovengana gerturatu zenekoa; errenteriarrak 21 urte zeuzkan ordurako. “2012ko Londresko Olinpiar Jokoetan errepideko proban urrezko domina irabazi berritan izan zen. Astana taldea Irunen zegoen, Urdanibia hotelean, eta hantxe aritu ginen argazkiak ateratzen”\n“Nola aldatzen den bizitza!”. Barru-barrutik atera zaio hausnarketa Santestebani, badakielako gaur egun gaztetxoenentzat bera dela garai batean beretzat Vinokurov zena. “Gustatzen zait argazkiak ateratzea eta sinatzea. Emakumeen txirrindularitzan, agian, ez gaude hain ohituta; ez dugu izaten hainbeste jende inguruan”. Emakumeen Bira jarri du adibide errenteriarrak, azken etaparen ondorengoa. “Pauso bat eman, eta argazkiren bat ateratzeko edo sinatzeko eskatzen zidaten, eta oso gustura aritu nintzen. Txirrindularitzaren beste aldea ere ezagutu dudalako izango da, ziurrenik”.\nTxirrindulariak igaro aurretik Jaizkibelera igotzeko errepidea zer ordutan itxiko zuten begiratzea izaten zen Santestebanen garai bateko zereginetako bat, eta euskal zaleak bihar hura animatzen ariko dira errepide bazterrean. Itzalean egindako lan eskergaren ondoren, emakumezkoek bihar jokatuko dute, lehen aldiz, Donostiako Klasikoa —Leire Olaberria da zuzendari teknikoa—. “Umetan, egia esan, pentsatu ere ez nuen egiten aukera hori irits zitekeenik. Proba gizonezkoena zen, eta kito; horrekin ez nuen amets egiten”.\nAitortu du “izugarrizko ilusioz” jaso zuela Olaberriaren deia. “Ume-umetatik bizi izan dut lasterketa hau, etxeko lasterketa”. Ibilbideari dagokionez, behin bakarrik zeukan igota Murgileko aldapa, eta astelehenean joan zen oroitzapenak berritzera. “Aldapa igotzen ari nintzela, Igeldotik Donostia aldera jaisten ari nintzela, errepide horietan zenbat entrenamendu egindakoa nintzen pentsatzen ari nintzela… hunkitu egin nintzen lasterketan hortik igaroko nintzela pentsatze hutsarekin. Niretzat amets bat da irteeran egotea bera”.\nMurgilera bidean, tentsioa\nSantestebanen ustez, Murgil bezain erabakigarria izango da aldapa horretara iritsi aurreko zatia. “Izugarrizko borroka eta tentsioa egongo da tropelean, eta iaz ikusi genuen gizonezkoen proban zer-nolako erorikoa izan zen”. Argazkiak ateratzen aritu zen asteleheneko entrenamenduan, taldekideei bidaltzeko. “Eta argi esan diet oso polita dela lasterketa, bai, baina oso gogorra dela, eta mentalizatzeko”.\nBihar hasiko da emakumezkoen probako sinadura kontrola, 08:45ean, Donostiako Bulebarrean, eta 09:40an itxiko dute. Ondoren, txirrindulariek 10:00etan ekingo diote 3,7 kilometroko zati neutralizatuari, eta epaileak 10:15ean astinduko du bandera. 126,7 kilometro eginda, ondo bidean 13:25-13:45 inguruan iritsiko da garailea Bulebarreko helmugara —gizonezkoen proba 11:40an hasiko da, eta garailea 17:15-17:45 aldera iritsiko da helmugara—. “Gogorra” da ibilbidea, Jaizkibel lehen mailako mendatea, Arkale hirugarren mailakoa eta Mendizorrotz bigarren mailakoa igo beharko baitituzte lehenengo, eta, azkenik, Igeldora bidean, Murgil bigarren mailakoa. Zazpi kilometro eskas faltako dira mendiko pankartapetik Bulebarreko helmugaraino, horietatik 4,5 maldan behera.\n“Oso nekatuta” dagoela onartu arren, “ilusioz gainezka eta itxaropentsu” dago Santesteban. Egutegia aztertuta, maiatzaren 25ean amaitu zen Emakumeen Bira, urteko erronka nagusietako bat —8. amaitu zuen—; uztailaren 5etik 14ra jokatu zuten Italiako Giroa —12. postuan amaitu zuen—; eta uztailaren 19an jokatu zuten La Course lasterketa —9. amaitu zuen—. Eta Morbihango klasikoa (maiatzaren 31n), Plumeleceko Sari Nagusia (ekainaren 1ean) eta OVO Energy Tourra (ekainaren 10etik 15era) ere lehiatu zituen tartean. Asteartean, berriz, hirugarren amaitu zuen Emakumeen Nafarroako Klasikoa.\nBihar Murgilera “aurre-aurrean” iritsi nahiko luke Santestebanek. “Eta orduan ikusiko dugu gainerakoak nola dauden. Hori bai, nik ez daukat zereginik esprintean, eta lehenago mugitu beharko dut”.


Herri Dendak ateak ireki ditu - Uriola.eus\nbertonaldizkaria 2013-12-16 16:33\nHerri Dendaren bigarren edizioa gaur hasi eta urtarrilaren 4an amaituko da, Zirika! Herri Gunean. Bilboaldeko gizarte kolektiboen lanaren erakustokia.\nHerri Denda 2013 gaur, abenduak 16, ireki da goizeko 11:00etan. Bigarren urtez jarraian Zirika! kulturgune autogestionatuan gauzatuko den ekimen honek urtarrilaren 4ra arte irekiko ditu ateak.\nIkuspegi antikapitalistan eta gizartea eraldatzeko nahian bat eginda, askotariko borroketan diharduten hogeita hamar kolektibo inguru bilduko ditu Herri Dendak. Antolatzaileek adierazi dutenez, "Herri denda gizarte kapitalistaren kontra borrokatzen duten eragileen espazioa da, gizarte mugimenduek elkarlanean sortzen duten gunea Gabonek sustatzen duten gizarte kontsumista mugagabearen aurrean alternatibak daudela erakusteko".\nEz da kolektiboek autogestionatzeko plazaratzen dituzten materialak aurkitzeko parada emango duen denda bakarrik. Hiru aste horiek jardueraz eta hitzaldiz beteta egongo dira, edozeinek parte har dezan eta goza ditzan. "Azoka baino zerbait gehiago izatea nahi dugu", diote ekimenean parte hartzen duten kolektiboek. "Gure lana ez da bakarrik materiala editatzea eta saltzea. Urte osoan gai ugari lantzen dugu. Herri Denda erakustoki paregabea da gure kezkak erakusketen, hitzaldien edo aurkezpenen bitartez besteenganatzeko".\nBeraz, bitxikeriaren bat erosi eta, horrela, mundu hobearen alde lan egiteko dela, zure burmuinak elikatzeko dela edo, besterik gabe, osteratxo bat egiteko, Herri Denda zain izango duzu Bilboko Erronda kalearen 12. zenbakian.\nOrdutegia: astelehenetik larunbatera, 11:00etatik 15:00etara eta 16:00etatik 20:00etara (itxita San Tomasen, abenduaren 25ean eta urtarrilaren 1ean; eta goizez bakarrik irekita abenduaren 24an eta 31n).\nAbenduaren 18an, 19:30ean: Crónicas del estallido liburuaren aurkezpena, Martín Cúneo, Emma Gascóren eta Jesús Gonzálezen eskutik. Antolatzaileak: OMAL eta CODPI.\nAbenduaren 19an, 20:00etan: "Euskal transnazionalak eta zor ekologikoa" hitzaldia, Ekologistak Martxanen eskutik.\nAbenduaren 20an, 20:00etan: El sueño de los héroes dokumentalaren proiekzioa, Eguzki Bideoaken eskutik.\nAbenduaren 26an, 20:00etan: Terra ferma filmaren proiekzioa, SOS Arrazakeriaren eskutik.\nAbenduaren 27an, 20:00etan: "Sardinia, burujabetza eta sozialismoa" hitzaldia, Askapenaren eskutik.\nUrtarrilaren 2an, 20:00etan: Irrati libre berriaren aurkezpena.\nUrtarrilaren 3an, 12:00etatik 15:00etara: Irola Irrati Librearen zuzeneko emanaldia Herri Dendatik.\nUrtarrilaren 3an, 20:00etan: Jóvenes burukides bizkainos liburuaren aurkezpena, egilearen, Ahoztar Zelaietaren eskutik.\nParte hartzen ari diren kolektiboak: TXIRBIL, HALA BEDI, FRACKING EZ BIZKAIA, TANTAZ TANTA, MUMIAREN LAGUNAK, DDT, KEM-MOC, IROLA IRRATI LIBREA, IA, TAUPAKA, BOLTXE, BILGUNE, TXIAPAS, EKOLOGISTAK MARTXAN, LA GALLINA VASCA-EUSKAL OILOA, EKINTZA ZUZENA, ASKAPENA, IROLA IRRATI LIBREA, SARE ANTIFAXISTAK, GITE-IPES, KIMETZ, SOS ARRAZAKERIA, EZTABAIDA, OKUPAZIO BULEGOA, EGUZKI, IÑIGO GOGOAN, CNT, KOMITE INTERNAZIONALISTAK\nInformazio gehiago: kibilbo@herriak.org


Usurbilgo Udal Haur Eskolaren inguruko galdeketan parte hartzeko deia | Usurbildarrak aurrera\n← Gaur Gure Esku Dagok eskaini behar zuen “Zergatik erabaki?” mahai ingurua atzeratu egin da\nTorturaren Aurkako Egunean, Giza Eskubideen Europako Auzitegitik zigorra heldu zaio Espainiari →\nUsurbilgo Udal Haur Eskolaren inguruko galdeketan parte hartzeko deia\nUsurbilgo Udalak eta Udarregi Ikastolak Udal Haur Eskolaren inguruko galdeketa bat prestatu du 2011. urtetik aurrera seme alabak eduki dituzten gurasoei.\nUdal Haur Eskolan eskaintzen ari diren zerbitzuaren inguruko ebaluazio bat egin nahi da.\n0-3 urte arteko haurrekin Usurbilen dauden eskolatze ohiturak ezagutu nahi dira.\nGaldetegi honek Udal Haur Eskolaren eskaintza indartzeko lagunduko duela aduerazi dute: “Ondo egiten ari garena sendotu eta hobetu beharrekoak hobetzeko”.\nAhalik eta informazio aberatsena jasotzeko partehartzea oso garrantzitsua dela adiera dute udaletik eta ikastolatik: “Horregak eskatzen dizkizuegu zuen denboraren 5 minutu galdera batzuei erantzuteko”.\nGaldetegia guztiz anonimoa da eta emaitzak zuzenean Gura Market_IN enpresako (www.gura.eus) lan taldeak kudeatuko ditu. Parte hartzeko klikatu hemen. Galdetegia erantzuteko aukera otsailak 18 (igandea) arte egongo da.


2018ko martxoaren 16an, TAOLren 92.bis artikuluaren laugarren atalean ezarritakoan oinarrituta, gaikuntza nazionala duten Toki Administrazioko funtzionarioen araubide juridikoa arautzen duen 128/2018 Errege Dekretua argitaratu da Estatuko Aldizkari Ofizialean.\nErrege-dekretu horren 16. artikulua da probintzietako diputazioek euren lanpostu zerrendetan gaikuntza nazionala duten Toki Administrazioko funtzionarioen lanpostuak jasotzearen betebeharra xedatzen duena, funtzionario horiei gordetako funtzioak betetzea bermatu dadin probintzietako diputazioek baliatu behar dituztenean funtzio horiek. Era berean, aipatutako artikuluaren bigarren atalaren arabera, adierazitako lanpostuen sailkapena egiteko eskuduntza Autonomia Erkidegoarena da, dagokion erakunde bakoitzaren proposamenez.\nModu horretan, Bizkaiko Foru Aldundiko eskaera Toki Administrazioekiko Harremanetarako eta Administrazio Erregistroetako Zuzendaritzan jaso da, gaikuntza nazionala duten toki administrazioko funtzionarioentzat gordetako lanpostu baten sailkapena gauzatzeko, «1626 Sarrerako Kontu-hartzailea» lanpostuarena, hain zuzen ere.\nSailkapen hori Bizkaiko Foru Aldundiak hartutako 2018ko abenduaren 11ko Erabakiaren (aurrerago 2019ko martxoaren 26ko erabakiaren bidez aldatua) ondorioa da, hots, Udal Azterlanetarako eta Toki Erakundeentzako Ekonomia Laguntzarako Zerbitzuari atxikitako Sarrerako Kontu-hartzailea izeneko lanpostua sortzea onetsi duen Erabakiarena.\nHori guztia dela eta, Foru Aldundiak aurkeztutako eskaera aztertu ondoren, TAOLaren 92. bis artikulua eta bigarren xedapen gehigarriari jarraituz, aipatutako martxoaren 16ko 128/2018 Errege Dekretuaren 16. artikuluarekin bat etorriz, eta Gobernantza Publiko eta Autogobernu Sailaren egitura organikoa eta funtzionala ezartzen dituen apirilaren 11ko 71/2017 Dekretuaren 10. artikuluaren arabera ere, honako hau\nLehenengoa.– Bizkaiko Foru Aldundiko «1626- Sarrerako Kontu-hartzailea» lanpostua sailkatzea, gaikuntza nazionala duten Toki Administrazioko funtzionarioen eskalako Kontu-hartzailetza azpieskalan, sarrerako kategorian.\nAdministrazioarekiko Auzietako Jurisdikzioa arautzen duen uztailaren 13ko 29/1998 Legearen 44. artikuluari jarraituz, Herri Administrazioek ez dute ebazpen honen aurka administrazioarekiko errekurtsorik jartzerik izango. Hala ere, ebazpen hau errekurritu daiteke EAEko Justizia Auzitegi Nagusiaren Administrazioarekiko Auzietako Salan, argitaratzen den egunaren biharamunetik kontatzen hasita, bi hilabeteko epean, 29/1998 Legearen 45. eta hurrengo artikuluen arabera. Halaber, aurretiaz eta epe berean, Administrazio Erregistroen eta Toki Araubidearen Zuzendaritza honi eskatu ahalko diote ebazpen hori baliogabetzeko edo errebokatzeko, 29/1998 Legearen 44.1 artikuluan ezartzen denaren arabera.


Papua: ehunka hizkuntza herrialde berean\nMunduan hizkuntza gehien biltzen dituen herrialdea da Papua Ginea Berria (Ozeania); hizkuntza batzuek milaka hiztun dituzte, beste batzuek bost soilik. Beren kultura, sinesmena eta hizkuntza duten milaka tributan banatutako bost milioi biztanlek osatzen dute herrialdea. Urtero irailean biztanle guztiak bildu, beren arteko arazoak alde batera utzi, eta nazio-festa ospatzen dute.\nPapua Ginea Berria munduko leku berezi eta esploratu gabeenetakoa da, hainbat irlek osatzen dute.\nBost milioi biztanleko duten herrialdean 800 hizkuntza daude. Hainbeste hizkuntza izatearen arrazoia lurraldeak dituen mendi, bailara eta basoak izan daitezke.Tribu askok ez dute denbora luzean besteen berririk izan, elkarrengandik kilometro batera zeuden arren.\nOso kultura ezberdinak ditu herrialdeak, talde gehienen hizkuntzen artean gainera ez dago antzekotasunik. Esan bezala, 800 hizkuntza inguru daude eta hauek oso hiztun kopuru ezberdinak dituzte; Engak esaterako 130.000 hiztun ditu eta Abagak berriz bost soilik. Taldeek dituzten sinesmenak ere oso ezberdinak dira: 700.000 katoliko inguru daude, 500.000 luterano eta beste hainbeste protestante.\n1957an misiolari batzuek nazio-festa antolatzea erabaki zuten. Gorokan tribu guztiak bildu eta kantatu eta dantzatuz ‘Sing sing’ eguna ospatzen dute geroztik. Egun alai eta koloretsua izaten da, tribu bakoitza bere musika tresna eta jantzi koloretsuekin aritzen da.


Zarauzko Gazteria Zerbitzu berria diseinatzeko parte-hartze proiektua martxan | El Diario Vasco\nZarauzko Gazteria Zerbitzu berria diseinatzeko parte-hartze proiektua martxan\nLehen bilera bihar izango da, 18:00etan Arizbatalde kiroldegian\nGaztematikak (Gipuzkoako Haur eta Gazteen Sustapenerako Sareak) eta Gipuzkoako Foru Aldundiko partaidetza sailak sustatuta, Zarauzko Udalarekin elkarlanean, gauzatuko da Zarauzko Gazteria Zerbitzu berria sortzeko proiektua. Proiektu pilotu honen bitartez gazteekin batera diseinatuko da zerbitzua eta 18 eta 30 urte arteko gazteei begira egingo du lan. Gazteentzat denez gero, gazteekin ari dira egiten lanketa eta Emuneko parte hartze zerbitzutik bideratuko da proiektuaren alde teknikoa.\nProiektuak bost fase ditu orotara: prestaketa, diagnostikoa, proposamena, ebaluazioa eta sistematizazioa. Orain Zarauzko gazteriaren diagnostikoa osatzea izango da lehen pausua eta dagoeneko hainbat gazte elkarrizketatu dira euren esperientzia eta ikuspuntua ezagutzeko; gazte horietako batzuk elkarrizketatzaile bezala ere aritu dira, gainera. Zentzu honetan, bihar 18:00etatik aurrera Aritzbatalde kiroldegiko hitzaldi aretoan egingo den bilera ireki batean aurkeztuko dira elkarrizketa horietan jasotako edukiak eta bertaratzen diren gazteen iritzi eta ekarpenekin osatuko da diagnostikoaren lehen atala. Gazteak dira herri honen etorkizuna eta eurek izan behar dute euren etorkizunaren jabe, horregatik, ezinbestekoa izango da prozesuan parte-hartzea. Lehenengo tailer honetara gonbidapena luzatuz bideo bat zabaldu dute sare sozialen bitartez eta Zarauzko hainbat gazte euren iritzia partekatuz eta prozesuan parte hartzera animatuz agertzen dira bertan.\nZerbitzu berria osatzeko prozesuarekin jarraituz, diagnostikoa osatzeko, azaroaren 25ean mapeo ariketa bat egingo da gazteek Zarauzko guneak sailkatu ditzaten eta espazioen erabilera ezagutzeko; eta azkenik, abenduaren 1ean gaika landuko dira gazteen ekarpenak diagnostikoa ixteko. Udalak konpromisoa hartu du prozesu honetatik aterako dena aztertu eta gauzatzen laguntzeko.\nGuillermo Vahl, primer zarauztarra en la Behobia 'Neskatoak', documental que narra la vida de las mujeres vascas en Francia


SANTA EULALIA IKASTETXEA: febrero 2019\nLURRASKA 2019 HH4 eta 5\nOtsailaren 18 eta 19an 4 eta 5 urteko umeok Lurraskara joan ginen. Hona hemen zein ongi pasatu genuen.\nPublicado por SANTA EULALIA IKASTETXEA en 23:40 No hay comentarios:\nHemen daukazue bigarren eta seigarren mailakook egin ditugun bideoak. Hurrengo bideoetan ikusiko dituzue aurkezpen desberdinak; osasuna, gaixotasunak eta medikuntzan eman diren aurrerapenei buruz. Hauek dira lana burutu duten talde batzuk, zuen gustokoak izatea espero dugu!\nIria, Camila, Jone eta Endika barizela gaixotasunari buruzko informazioa eman digute. Asko ikasi dugu haiekin! Medikuntzan aurrerapenetan, roboteei buruz hitz egin dute. Zer nolako ebakuntzak egin ditzakete robotek!\nNieves, Ibai eta Maialen dermatitis gaixotasunari buruz hitz egin dute, zenbat gauza ikasi ditugun haiekin! Ere bai, ekografiari buruz hitz egin digute. Zer nolako aurrerapenak egin dugun medikuntzan! Gauza oso interesgarriak kontatu digute.\nUxue, Lucia, Javier eta Carlota dermatitis gaixotasunari buruz hitz egin digute, zenbat gauza ikasi dugu haiekin! Ekografiari buruz hitz egin digute ere bai. Informazio oso interezgarria!!! Asko ikasi dugu haiekin.\nJON RAPADO ROMERO\nPublicado por SANTA EULALIA IKASTETXEA en 1:51 No hay comentarios:\nBAKEAREKIN AMETS EGITEN DUGU!!\nBAKEAREKIN AMETS EGINTEN DUGU horregatik urtero ospatzen dugu BAKEAren eguna.\nIkastetxeko ikasleek Biolentzia ezaren eta Bakearen Nazioarteko Eguna ospatzeko, bakoitzaren adinera egokitutako hainbat ekintza prestatu genituen.\nBiolentzia barik hobeto bizi daitekeala ikusi eta ikasteko,besteak beste, honexek izan ziren egin genituen jarduerak:\nmuralak egin, apadrinatutako umeen gutunak irakurri,marrazkiak eta dantzak egin, sentsibilizazio dokumentalak ikusi eta lasterketa solidarioa antolatu zein parte hartu.\nPublicado por SANTA EULALIA IKASTETXEA en 5:53 No hay comentarios:\nBI URTEKO GELAN PLASTIKOA BIRZIKLATZEN IKASTEN!\nSANTA AGEDA BEZPERAKO JAIA!\nPROYECTO MEDIOAMBIENTAL. INGURUGIRO PROIEKTUA


"Hasieran pentsatzen nuen: Ekintzailea izan al naiteke ideia bat izan gabe?"\nBeatriz Uraldek UPV/EHUko Arabako Campuseko Agudezia Tailerraren 2012ko edizioan parte hartu zuen. Tailerrean parte hartu zutenen % 100 emakumeak izan ziren, profil anitzekoak (hizkuntzalariak zein biologoak). Beatriz proposamen partekatu batean nabarmendu zen: bere etorkizuna eraiki nahi izatea, beldurrak eta hesiak gainditzen dituzten grinan eta indarrean oinarrituz.\nBeatriz Agudeziara iritsi zenean, hasiera batean loturarik gabekoak ziruditen, baina gero gauzatzen joan ziren elementuak zituen. Elementu horiek, gerora ikusita logikoak dirudite: "barraskiloak hazteko" baino balio ez zuen lursaila zeukan, Biologia ikasi zuen eta laborategiko espezialista zen eta inorentzat lan egiten zuen natura-produktuen dendetan.\nAgudezia tailerretan ekintzailetza-prozesua era naturalagoan eta intuitiboki bizitzea bilatzen da, ikuspegi BIZI batekin (Bizikiro- Living Management). Intuiziozkoa da baina "ekintzaile hitzaren jatorria ekin aditza dela ahaztu gabe" eta beharrezkoa da proiektu bati hazteko aukerak eta enpresa-garapena ziurtatzen dizkioten kudeaketaren premisak ezagutzea. Agudezia-Inizian Beatrizek zenbait gauza egin ahal izan zituen:\nEsperientzia taldean bizi: Bere ideia landu zuen, baina, aldi berean, bere ikaskideen ideietan ere lan egin zuen, eta horrek bakoitzak bere kabuz bizi ditzakeen ekintzailetzarako egoerak/erabakiak biderkatzen ditu.\nBeti "oinak lurrean": Motibazio, sorkuntza edo negozio eredu generikoak bilatzeko teknika generikoak albo batera utzita, taldeko zein banakako saioetan, tutorearen laguntza profesionalarekin (A+g-ko profesionala), helburua beti izan da proiektu ukigarria, errealista eta Beatrizek pertsonalki egiteko modukoa.\nHorrela, ideia jakin bat kateatzen joateko bi katebegietan oinarrituta, hots: "erabiltzeko moduko lursail bat daukat" eta "laborategiko teknikaria naiz", Beatrizekin egindako hausnarketa-prozesua egin ondoren ideia zehatzagoa lortu zen.\nHasieran, barraskiloak hazteko aukera aztertu zuen, baina ideia hori baztertu egin zuen, zeren barraskiloak hazteko proiektuak, bideragarria izateko, bigarren eta hirugarren produktu-gamak behar baitzituen (kozinatuak, potoetan sartutakoak, eta abar…), gordinean saldutakoaren diru-sarrerak osatzeko. Emakume ekintzaileak "ez zuen bere burua sukaldean sartuta ikusten". Baina barraskiloen ideia mantendu egin zuen eta zenbait aldaeren prospekzioa egin zuen: baztertu egin zuen barraskilo-kumeak haztea, arbiak saltzea, eta abar… Eta azkenean, "eureka" esateko unea iritsi zen, zeren Beatrizek denari zentzua ematen zion ideia topatu baitzuen: barraskiloak + biologia + kosmetika naturala + laborategia.\nProduktu bat lortzeko aukera zegoen, cryptosina deritzon barraskiloen jariakin oso eraginkor batean oinarrituta. Jariakina zaila da ateratzen eta nekez manten daiteke egonkor eta kutsatu gabe. Produktu egonkortua lortuz gero, printzipio aktibo naturalak kosmetikaren mundura eraman ahal izango litzateke eta horrek abantaila argiak ditu. Horretarako, deshidratatuta edo liofilizatuta merkaturatzeko aukera planteatu zuen.\n"Negozio-eredua eratu ahal izan nuen… Saria irabaziz."\nHorren ondoren, garatzeko moduko negozio-ideia identifikatu eta gero izaten den fasean sartu zen Beatriz. Poza eta kemena dira nagusi, ideia horren inguruan edozer egin daitekeela pentsatzen da eta urrats bakoitza ematean, ideiari buruz hitz egiten entzuten gaituenari ere ideiari buruzko grina sentiarazten diogu eta, kasualitatea, aukera berriak sortzen dira.\nHala ere, ideia bat ez da enpresa bat eta ideia hori ez zen enpresa. Beharrezkoa da jarduera egingo den merkatu-inguruak ondo ezagutzea eta, besteak beste, bezeroak, hornitzaileak, lehiakideak edo kolaboratzaileak izan daitezkeenekin egiazko harremanak izanez. Horrela, negozio-eredua moldatuko dituzten erabakiak hartu ahal izango dira. Beatriz Agudeziako tutoretzetan hasi zen erabaki horiek hartzen.\nProzesuan, hasieran funtsezkotzat jo ziren alderdiak baztertu egin ziren (ideiaren oinarria izan zen lursaila, dagoeneko ez zen garrantzitsua eta ez zen aintzakotzat hartu) eta beste alderdi batzuk sartu ziren, negozioaren zutabe bihurtu zirenak (erronka berriak hauek izan ziren: liofilizazioa egiteko baliabideak eskuratzea, inbertsioan norberaren aktiboak erabili gabe eta erauzketa egiteko teknika egokiak ezagutzea).\nUrratsez urrats, erabakiz erabaki, negozioa gauzatuz joan zen eta enpresa-proiektua nahikoa sendoa zen Unibertsitateko Ekintzaile INIZIA sariaren IV ediziora aurkezteko eta irabazteko.\n"Inoiz ez naiz bakarrik egon: indarrak batzen ditut nire proiektuaren garapena bultzatzeko."\nBeatrizek (Lycolab markarekin, dagoeneko), pertsona egokiez inguratzen jakin du Pertsona horiek arlo-teknikoan, kudeaketaren arloan eta arlo sozietarioan lagundu diote: ez da bakarrik egon. Loturak ezartzeko gaitasuna ikertzailearen beste klabeetako bat da.\nLycolab-ek Arabako erakundeen sarearen laguntza izan du, eta ez bakarrik UPV/EHUko Arabako Campusekoa (Agudezia); Gasteizeko Udalak ere laguntza eman dio (PIPAE -Ekintzaileei Laguntzeko Plan Integral Pertsonalizatua-), babes profesionala areagotuz, proiektua garatu ahal izateko. Bi programek, hausnarketa eta diseinua egiteko laguntzailea baino zerbait gehiago den tutorearen irudia bultzatzen dute; negozioa garatzeko indar, lotura eta esperientzia bereziak batuz proiektuaren taldean aldi baterako parte hartzen duena eta Lan Plana antolatzen duena.\nA+g-ko taldearen sarea (proiektuko tutoreak) ere lanean hasi zen eta Txileko emakume ekintzaile batekin harremanetan jarri zen. Emakumeak ekintzailetza programa batean parte hartu zuen HAZIn (Derioko Nekazaritza Eskola); esperientzia zuen cryptosina erauzteko prozesuan eta horri esker, erauzketa egiteko eragozpen tekniko garrantzitsuak desblokeatu zituen.\nUPV/EHUko inguru eta loturen bidez eta Inizia sariari esker, Arabako Campuseko liofilizaziorako laborategiak erabiltzeko ateak ireki zitzaizkion, prototipoak fabrikatu ahal izateko.\nLycolab, gaur egun, prest dago bideragarritasun teknikoa (oso emaitza onak ematen hasi dena) eta merkatu-bideragarritasuna aztertzeko. Horretarako, EKINTZAILE programaren eta Arabako Enpresa eta Berrikuntza Zentroko taldearen (CEIA) laguntza ekonomikoa du. Lyocab-ek zentro horretan du helbidea eta inguru egokia da oinarri zientifiko eta teknologikoa duen proiektu baterako.\n(Beste leiho bat zabalduko du) • 2º premio en la IV Edición de los Premios INIZIA Uniemprendedores


Erroreen aurreko jokabideak - Didakteka\nErroreen aurreko jokabideak\nEsan bezala, errorearen pedagogia izango da erroreak interpretatzeko markoa. Segidan, metodologikoki plantea daitezkeen jokabideak zerrendatuko ditugu.\n1 Noiz eta nola zuzendu: konpartitutako ezagutza\n2 Hausnarketa bultzatu\n4 Erroreen kodifikazioa\n5 Erroreak eta komunikazioa\n6 Errakuntza orokorrak\n7 Ikaskideek ere zuzentzea mesedetu behar dugu\nNoiz eta nola zuzendu: konpartitutako ezagutza\nIkasleak argi eduki behar du zein den irakasleak erroreak zuzentzeko erabiltzen dituen teknika eta estrategiak: noiz zuzentzen duen, noiz ez eta zergatik. Ikasleak ez luke pentsatu behar irakasleak ez diola inoiz zuzentzen. Honetan ere atera behar lukeen ondorioa da berak aktibo jokatu beharra: ez duela irakaslearen zain egon behar gauzak ondo doazen jakiteko.\nHorretaz gain, oso komenigarria da zuzenketak bideratzeko kode bat diseinatzea eta ikasleak horren berri izatea. Horrela, ikasleari auto-zuzenketa egiteko modua erraztu egiten baitzaio.\nEuskararen sistema linguistikoaren gaineko hausnarketa bultzatzeak —analisi testuala eta joko linguistikoen bitartez— ikaslearen tarteko hizkuntza mobilizatuko du norabide positiboan, euskararen sistemara hurbiltzea mesedetuz (Villanueva et. al., 1983:95).\nEuskararen gaineko gogoeta bultzatzeak hizkuntzaren aurrean ikerlari gisa jokatzea suposatzen du, funtzionamenduaren arauak deskubritzeko modua izanez.\nJoko linguistikoek komunikazio-behar bati begira egon behar dute, nahi eta nahi ez, gauzapen diskurtsiboa izango dutenak. Analisi testualak ahalbideratuko du testua gobernatzen duten arauak deskubritzea. Izan ere, testua bere osotasunean ikusita, hau da, hasiera eta amaiera duen komunikazio-egintza, ikasleak testuak berez duen barne-logika deskubritu beharko du, testutik distantzia hartuz. Testuak, baten baino gehiagotan esan bezala, ez dira inoiz kaotikoak ez eta inuzenteak ere. Bestela esateko, egitura ez da kasuala.\nAuto-zuzenketaren bidez ikaslearen gogoetak bultzatzeak tarteko hizkuntzaren mobilizazioa ekarriko du norabide positiboan (op. cit.).\nAuto-zuzenketa diogunean, zentzurik zabalenean planteatu nahi dugu, ikas-estrategia gisa, alegia. Argi dago ikasleak zenbait momentutan ez duela modurik izango ondo edo txarto zer egin duen jakiteko, eta hor irakasleak lagundu beharko diola. Kontua, ordea, ez da horretara mugatzen: ikasleak ikasgelan eskura izan behar dituen kontsulta-materialak —hiztegia, gramatika, zalantza-liburuak...— bere kasa erabiltzen ohitu beharra dago .\nErroreen kodifikazioa egiten bada, posible izango da berorien arteko konexioa nolakoa den ikustea eta ondorioz, analisi kualitatiboa eta kontestualizatua egiteko modua izango da.\nErroreen analisi kualitatiboa eta kontestualizatua diogunean, erroreen analisi baloratiboaz ari gara, ondorengo faktoreak kontuan hartuz:\nikaslearen produkzioak kokatzen direneko testuingurua\nikaslearen segimenduan zehar, erroreen agertze, desagertze eta errekurrentzia\nikasleak bere erroreaz ematen dituen azalpen eta interpretazioak\nHorrela jokatzeak erroreen arteko interkonexio-sareak elaboratzea ahalbiderako luke, eta horrela, erroreen kontzeptualizazioa egiteko modua mesedetu. Hortaz, ikaslearen tarteko hizkuntzaren irudia —partziala, baina— eskuratzeaz gain, ikasleak erabiltzen dituen ikas-estrategien berri ere emango digu.\nErroreak eta komunikazioa\nAurreko guztien ondorioz, zuzenketa sistematikoa eta mekanikoak ez dira egokienak, komunikazioa mozteko arriskua sortzen baitute.\nErroreak zuzentzerakoan oso argi eduki behar dugu zer lantzen ari garen. Helburua jarioa eta komunikazioa lantzea baldin bada, ikasleak jakin behar du garrantzitsuena dela zer esaten duen eta ez nola, arreta mezuan ipiniz eta ez forman. Horregatik, irakasleak ez dio moztu behar hitz egiten duen bitartean, baina bai apuntatu ikasleak txarto ekoiztu dituen enuntziatuak, beste momentu batean horien gainean lan egin ahal izateko.\nHorrekin batera, oso garrantzitsua da langai ditugun formetan baino arreta ez jartzea. Adibidez, aditzaren aspektua lantzen ari garela, ikasle batek deklinabidearekin arazoak baldin baditu, hobe da aditzekin egindako hanka-sartzeak zuzentzea eta gainontzekoa beste momentu baterako uztea. Arazoak identifikatu eta banan-banan heldu behar diegu.\nIkasleak horren guztiaren berri izan behar du zeren, lehenago esan bezala, zuzentze-estrategiak konpartitutako ezagutzak izan behar diren.\nErrakuntza orokorrak talde osoko saioetan landuko dira.\nErroreen zuzenketa taldeka egin daiteke. Ikasleek errorea identifikatu eta zuzentzea araua ezagutzen dutelako seinalea izango da, nahiz oraindik ez kontrolatu. Taldeko inork errorea ezin badu aurkitu, arau hori ezezaguna edo txarto ulertua izan daiteke. Hor izango genuke, beraz, zer landu. Honela, erroreetatik abiatuz, programaziorako abiapuntua izan genezake. Badirudi, bestaldetik, ez dela komeni orokorrak ez diren erroreak taldean lantzea ezen erroreak ere ikasi egiten dira.\nIkaskideek ere zuzentzea mesedetu behar dugu\nAurreko puntuetan argitu dugunez, irakasleak ez ezik, ikasleak ere badu zeresana eta zeregina zuzentze-lanean. Horretaz gain, ikasleek elkarri zuzentzea oso onuragarria suerta daiteke, ikas-prozesuaren nolakotasunak konpartitzen dituztelako.\nOrriaren azken aldaketa: 11:40, 28 Maiatza 2007.\nOrri hau 1.993 aldiz bisitatu da.


EGUZKI BARAKALDO: Bizkaiak Artigaseko zabortegiari 2041a arte luzatu dio bizia\nBizkaiak Artigaseko zabortegiari 2041a arte luzatu dio bizia\nBerria egunkariak erakutsitako argazki eta bideoek (“Artigas zabortegi alboko mendialdea plastikoz beteta dago duela bi astetik“) hautsak harrotu eta egun gutxira, Deiak zabaldu du Bizkaiko Foru Aldundiak instalazio hori 2041. urtea arte zabalik edukiko duela. “El vertedero de Artigas prepara la apertura de su segunda fase” albistean dioenez, 1,41 milioi metro kubiko hondakin metatzeko lekua daukan orain arteko zabortegiaren ondoan bigarrena ari dira prestatzen, datozen 26 urteotan 1,19 milioi metro kubiko hartzeko moduan egon dadin. Aldundiak lehia publikora atera du gune hau inpermeabilizatu eta gaitzeko azterlana.\nZer eramango da Artigaseko bigarren hobira? Alberto G. Alonsok aipatu kronikan dio hitzez hitz: “… Vertedero de Artigas, un espacio reservado para albergar a lo largo de las próximas dos décadas y media las basuras que no puedan ser recicladas o incineradas en Bizkaia”. Europako legediaren arabera batere tratatu gabeko zabor nahasientzako zabortegiak itxi behar direnez, pentsatu behar da horra eramango direla inguruko TMBan tratatu eta geldotutako azken errefusak.\nAspalditik betetzen ari diren Artigaseko zabortegiaren ondoan antolatu da Bizkaiko hondakinentzako azpiegituren gune erraldoia. Zabalgarbi errauskailuaren enpresak zabaldutako argazkian ikus daitezke instalazioak: zabortegiak azpiko aldean dauzka Bizkaiko konpost planta eta beherago bien ur zikinak depuratzen dituena; horien ezkerrean, muino bat dutela tarteko, goian TMBa eta behean Zabalgarbi errauskailua. Inguruan, Kadaguako korridorea eta SuperSur autobidea.\nArtigasekoa ez da Bizkaiko zabortegi bakarra. “Zabalgarbi errauskailuaren negozioa dirulaguntza publikoetan oinarritzen da” kronikan azaldu zenez, errauskailuak kixkalitako gaiak lurperatzeko instalazioak behar ditu. 2009tik 2012ra bitartean Zabalgarbik laga ditu 208.000 tona eskoria Zalla (CESPA konpainiak kudeatua) eta Igorreko (Garbikerrek kudeatua) zabortegietan. Gainera, epe berean 16.100 tona errauts arriskutsu sortu ditu, Alonsotegin bertan dagoen SADER enpresak tratatu eta hondakin gehiagoren artean bilduz 30.000 tona bihurturik Lemoako Bistibieta (kudeatzailea EKONOR) eta Larrabetzuko (CESPA) zabortegietara bidali direnak.


Iñurritza biotopoa: Denetik pixka bat...\nDenetik pixka bat...\nInurritzan arratsalde gris batean ikusitakoen kronikatxoa.\nArratoi beltza (Rattus rattus)\nArratoi beltza aise igotzen da zuhaitz eta zuhaisketara, eta bertan hegaztien habiak erabili ohi ditu. Argazkiko hau bide bazterreko zuhaiska batera igota zegoen, argazkilariari begira behiak trenari bezala. Lastima iluntzen hasita zegoen!\nZapelatza (literalki, 'sagu-belatza') gai da oso habitat desberdinetan bizitzeko. Irudiko hau Talaimendiren magalaren gainean zegoen kapan, lumarik mugitu gabe, Getaria aldetik jotzen zuen haizearen kontra, geldi-geldirik lurrera begira, hankak erdi-zintzilik. Saguren bat izango zuen begiz joa.\nHorrela luzaro (sei bat minutuz bai) egon ostean, halako batean jaregin du bere burua:\nGutxitan izaten da txori honi lasai begiratzeko denborarik. Gehienetan bere kantuak salatzen du, tsip!, tsip!, tsip...!, baina ia beti hegan dabilela egiten du kantuan. Izan ere, udaberriko soinu ohikoenetako bat da Inurritzan ihi-txoriaren kantua. Baina adarren batean isilik pausatua dela, ia ez dago aitaren semerik non dagoen aurkituko duenik. Atzo, baina, beg-bistan jarri eta kantari hasi zitzaigun.\nEgilea: Itsas Enara Ornitologia Elkartea ordua: 10:36\nEtiketak: Arratoi beltza, buteo buteo, cisticola juncidis, ihi-txoria, Inurritza, Rattus rattus, zapelatza, Zarautz\nAsteazkeneko irudi batzuk\nUdaberriko giroa oraindik\nBretañan eraztundutako Txirritxo hankabeltza (Char...\nMahai ingurua-mesa redonda; INTERES PUBLIKOA, iñur...


Maite | Iritzia | Berria\nUkabilarekin mahaia jotzen ikasi genuen takoien gainetik erori gabe. Lantzean behin oihu egiten irakatsi digu bideak; eta bide horrek berak irakatsi dit ingurukoak zaintzen dituzten emakumeak zein inportanteak diren. Erorita egon naizenean eskua luzatu didaten andre horiek izan dira jarraitzeko indarra. Zu, horietako bat zara, Maite. Maite Aristegi Larrañaga: emakumea, baserritarra, ama, laguna eta maitalea. Eta jendeak ikusten asmatu ez duen gauza gehiago. Zure ondoan minutu bat egin dugun guztiok jaso dugu bizkarrean aurrera egiteko behar genuen sakakadatxoa. Dantzan ikusi zaitugunok badakigu ez zarela askok pentsatzen duten bezain on hutsa (zorionez). Zurekin lan egiteko plazera izan dugunok badakigu zenbaterainoko konpromisoa daukazun herriarekin, lurrarekin, eta zergatik ez, bizitzarekin. Eta guk zu baino askoz hobeto zaindu gaituzu zuk gu. Euskal Herriak behar ditu zure moduko emakumeak eta aldi berean, askotan pentsatu dut, askok ez dutela merezi zuk ematen duzun guztia.\nGaur zure eguna da. Ez duzu nahiko Euskal Herri guztiak jakin dezan, baina nik nahi dut Euskal Herri guztiak jakin dezan Maite zenbat maite dudan. Bizitzari eskatzen diodan bakarra da ez zaitezela nire ondotik desagertu, eta nik ere zu zaintzeko aukera izan dezadala. Zorionak, Maite!